qundao/data-zh-poetry huggingface dataset:
清明日侍親輿遊海雲寺四首·其四
作者：程公許
朝代：宋

翛翛竹色蘸清尊，更借陰風蕩午暄。
博得親顔開一笑，佳名須記壽星軒。
清明日郡圃遊觀者如織余以趙園之約至夕乃還若水賦詩後四日偶因小疾謁告清坐始得奉答
作者：程公許
朝代：宋

老怯尊前倒玉山，清晨有約夕曛還。
似知是日笙簫沸，趁賞羣芳綺纈班。
細閲餘妍能幾許，喜因小疾得端閒。
持觴不釂春應笑，若欠題詩亦厚顔。
溪亭春日二首·其一
作者：程公許
朝代：宋

借屋三間俯近郊，溪流如練繞蘭皋。
聊同彭澤歸栽菊，肯向玄都問種桃。
別久心情渾漫浪，相看鬚髮轉蕭騷。
只因舊學荒尤甚，政藉談餘爲櫛薅。
溪亭春日二首·其二
作者：程公許
朝代：宋

極目青天蜀道難，無因長坂得聯驂。
思鄉浪費腸回九，行世何妨臂折三。
楊柳風微生百媚，棠梨晝永带餘酣。
天涯猶頼春娛客，那得鄰山寄一菴。
滿戌有日置酒學宮爲諸友贈別
作者：程公許
朝代：宋

左綿山川平且寬，周遭四境皆奇觀。
廣文官曹冰雪寒，摧風剝雨無時安。
巧手無麫良獨難，慚汗如瀋時一歎。
浪浪春雨紅杏壇，堆盤苜蓿空闌干。
三年轉燭槐夢殘，明當西郊掛征鞍。
平生但知取友端，忍御艾蕭捐杜蘭。
丁寧何須勸加餐，活計不但故紙鑽。
孔轍回環顔一簞，君民堯舜無兩般。
此印萬古元不刓，聚奎堂中儼衣冠，尚友謹勿輕杇墁。
丈夫事業期不刊，脚根牢取百尺竿。
瀘水清
作者：程公許
朝代：宋

瀘水清，瀘水之清如鏡平。
蜀江西來流沄沄，內江胥命如逡巡。
兩江合處聳百雉，表裏益梓巴夔分，如戶有限齒有唇。
雲南與夜郎，甫隔東西鄰。
山川之險守在人，武侯氣燄千古猶長存。
有來范侯人中英，蜀國忠文之子孫，清姿勁氣排秋旻。
立朝物望高縉紳，睥睨衆醉甘獨醒。
烏臺縱好羞呈身，十年江海心朝廷。
瀘水清，我歌慷慨君試聽。
蜀東諸鎮瀘最重，范侯之來更覺一面如金城。
東軍之驕昔所患，南詔之黠那易馴。
我侯方寸澄止水，鎮以寡欲撫以誠。
重門嚴柝夕烽冷，紫邏雜耕膏雨勻。
七年逗遛不得去，邊民愛侯有如父母親。
今年北邊羽書急，兩川夫調紛苛征。
吏敲門，農輟耕，期限迫星火，頃刻那得停。
黄金棄賣如土賤，楮幣翔踴餘貫緡。
立談之頃富作貧，縣官忍復規其贏。
五十六州洶洶如浪沸，獨有三瀘之江清復清。
有客東州來，爲我委曲陳。
范侯疇昔澹無累，貫朽之積本爲民。
二分官與輸一分，一分猶恐民顰呻。
軍儲糴本仍借給，少待秋熟寬作程，風和日晏江上村。
老醉稚擁爭扶迎，吏呼何曾怒目瞠。
只有提壺布穀日日喧曉晴，樂哉三瀘之國有如華胥與大庭。
九重天遠呼不聞，侯忍棄我歸鄉枌。
强敵游魂尚三秦，邊頭何時能撤屯。
帑無羨帛粟空囷，將驕卒惰難使令。
義徒星散自嘯聚，往往千百相爲羣。
秋霖淫溢稼不登，仲冬虺虺雷鼓轟，我心隠思鼻酸辛。
人情玩愒渾不悟，有才空使棲巖扃。
我聞瀘民愛侯心不釋，祝侯壽考備福如忠文。
侯雖潔身翫泉石，獨忍一息忘吾君。
何時璽書自天下，詔侯起家朝紫清。
扶持國論開太平，整頓宇宙驅妖氛。
却學忠文挂冠神武門，筍輿野服歸游峨與岷。
杜陵昔覽舂陵行，知元使君實國禎。
悠悠千載缺嗣音，擊節爲侯歌斯文。
瀘水清，瀘水清，采詩之官今何人，歌成肝膽空輪囷。
炷香至德山
作者：程公許
朝代：宋

異時聞至德，滴水洗沈冤。
空寂等三世，悟迷同一源。
松杉膏宿雨，樓閣麗朝暾。
猶恨高峰頂，藤蘿未得捫。
煇父道父携酒相伴飲飛赴寺四望亭
作者：程公許
朝代：宋

四望奇觀廣莫同，瘦藤拄入畫圖中。
晴烟杳靄景無盡，醉眼糢糊鳶墮空。
邑蕞也曾基相業，井眢誰復現神通。
漫勞二妙相追逐，勝處宜搜未易工。
熙老拉泰叔同伴山行由馬溪寺攀躋險絕歷龍洞上羅漢洞洞前小菴極幽邃下有龍潭潭水窈深一綠蟾蜍踞坐石間意若神龍守護者抵暮還憩雙峰閣看十三夜月和泰叔韻
作者：程公許
朝代：宋

扶携羅漢洞前去，誰信此中天地寬。
澗水翻成千偈快，嶺雲肯放一塵干。
倚巖菴好無僧住，積石潭深照影寒。
歸對雙峰看月吐，薇花浴露色如丹。
爲建平詹使君賦山泉
作者：程公許
朝代：宋

秋風慄憀宋玉宅，湍波磕湧三閭祠。
行人莫蚩我邦陋，離騷千古芳菲菲。
使君玉立筍班上，得州如斗不薄之。
冠峨切雲佩陸離，欲與二子論襟期。
官居髣髴蓬島似，翠霧白雲山四圍。
向來專情在巖壑，愛此線溜來逶迤。
搜巖剔藪作幽事，便有一派銀河垂。
釀泉爲酒旨且冽，環滁之樂同一時。
有時痛飲挾騷讀，聲和泉石含餘悽。
天涯有客倦行李，雲間小隊來追隨。
窺公心源瑩澄徹，亦如此水涅不緇。
里無追胥關薄征，峽山今是春臺熙。
邦人恐公日邊在，誰卹我老字我蚩。
何人勒銘泉上石，後千萬年甘棠詩。
爲滄江虞使君賦客室三首·其一
作者：程公許
朝代：宋

丈室縱橫獅子坐，仙裾雜遝蕊珠宮。
世人莫笑渠荒幻，且驗靈臺一點中。
爲滄江虞使君賦客室三首·其三
作者：程公許
朝代：宋

屋下何妨架屋重，規模不與俗人同。
君看萬象森羅處，豈有纖毫礙太空。
爲滄江虞使君賦客室三首·其二
作者：程公許
朝代：宋

四達皇皇一廣居，此中妙用絕方隅。
客來請問名齋意，拈與床頭太極圖。
爲玉汝賦蓴湖借田家樂府韻
作者：程公許
朝代：宋

蓴湖何物堪怡悅，與鑑湖境無差別。
詩人胸貯冰雪清，湖邊吟作寒螿鳴。
紫蓴可羹菰可飯，把茅自足了一生。
食前方丈位鈞軸，何如深林一枝足。
寬閒之野寂寞濱，釣有緡竿耕有犢。
男兒何須嗟命薄，富貴不淫貧賤樂。
爲王山尹子渚賦潛齋末句寄聲葉新之
作者：程公許
朝代：宋

斯文宗緒自河南，妙處元非故紙鑽。
萬里夢歸伊闕遠，一窗靜對玉峰攢。
林深霧豹南山隠，海闊風鵬北溟摶。
刻楮自憐無一補，寫心寄與故人看。
牛頭山寺
作者：程公許
朝代：宋

菩薩住處牛頭山，應真亦復棲其間。
寶坊樓觀疊高下，新城粉雉相回環。
崎嶇石磴雲生屐，眼波不盡涪江碧。
江外青山春自浮，曾與詩翁格椽筆。
牡丹
作者：程公許
朝代：宋

春工殫巧萬花叢，晚見昭儀擅漢宮。
可惜芳時天不借，三更雨歇五更風。
理舟入奉大對臨發有賦
作者：程公許
朝代：宋

弱齡誦書史，所慕在經世。
靦顔科目中，頗恨愆素志。
天府兩貢書，恥逐時粧媚。
諸公誤賞音，偶玷春官第。
王明渴疇咨，臨軒有故事。
明當鼓枻下，陛對去天咫。
采蘭有常供，胡爲輕萬里。
趨庭願有聞，丁寧汝其識。
謹無曲學阿，恐作儒冠恥。
士當志遠大，富貴餘事耳。
百拜請書紳，誓言其敢替。
萬古洙泗傳，豈爲青紫計。
用光弟携兒送至南定
作者：程公許
朝代：宋

親友遠追送，後先還故鄉。
殷勤仲光父，嫪戀及江陽。
執手哽無語，修名那易量。
歸來訓子姪，椿桂會聯芳。
甲午歲除即事二首初被聘召之命末章感遇述懷·其一
作者：程公許
朝代：宋

行年半百又加三，隔一宵還一歲添。
邱壑甚慙心賞誤，軒裳可與道情兼。
醱醅酒熟頻𣂏玉，耐冷燈青密下簾。
絕愛緗梅開較晚，雪晴要我日巡簷。
甲午歲除即事二首初被聘召之命末章感遇述懷·其二
作者：程公許
朝代：宋

乞州如斗苦難諧，遣戍蓬婆也自佳。
嚴詔自天疑過誤，虛心造物與安排。
轒轀猶未空三輔，鼙鼓何當靜兩淮。
經世無才羞汲引，寸丹咫尺是堯階。
留別李貫之大著二首·其一
作者：程公許
朝代：宋

車馬紅塵裏，閲人誰似君。
洚流傾世論，砥柱倚斯文。
籍甚詩書譽，超然利欲醺。
相從期歲晚，蘭佩襲芳熏。
留別李貫之大著二首·其二
作者：程公許
朝代：宋

二老俱黄髮，遥憐望倚門。
淒涼遊子意，慚愧主人恩。
酒舫湖光灧，書燈夜雨昏。
三山渺雲海，何日聽重論。
留題馬溪寺二首即用前韻·其一
作者：程公許
朝代：宋

玉筍競秋爽，翠屏張曉晴。
天開金地勝，鼎峙紫霄撐。
見說禪心靜，能調異物獰。
十方薌水海，何處不澄清。
留題馬溪寺二首即用前韻·其二
作者：程公許
朝代：宋

翠珉瞻手澤，六十有餘齡。
囊錦傳宗旨，錐沙更典刑。
髮緣憂世白，眼獨爲山青。
蕙帳摇歸夢，秋猿正可聽。
登伏龍觀看雪和張權父韻
作者：程公許
朝代：宋

暖日噓雲釀六霙，一元亭毒歲功成。
霓裳舞散廣寒殿，鶴氅朝回七寶城。
决雨會看三月漲，屯邊全要萬倉盈。
離堆邂逅成奇觀，一笑能令萬慮輕。
直舍紀事二首·其一
作者：程公許
朝代：宋

獨冷官曹可得禁，近來冷過玉壺冰。
無錢沽酒休煩送，有馬知誰許借乘。
罷謁最宜吟慘淡，愛閒贏得睡懵騰。
鸞凰自合翔千仞，誰遣人間罣弋矰。
直舍紀事二首·其二
作者：程公許
朝代：宋

豈不懷歸畏簡書，人生何處不蘧廬。
靜看世態冥心久，貪問生涯畫計疏。
休作勞神狙賦芧，可同貪啄鳥馴除。
飯疏有味親長健，此樂千金莫換渠。
督堰至岷下借館南浦張叔全家臨別惠以潤石香几一峰挺拔于白雲杳靄間殊有遠意小詩謝之
作者：程公許
朝代：宋

飛幰輕輿御暖風，款門何事日憧憧。
芳榮滿檻丹青麗，穠秀當軒紫翠重。
石几拜嘉才徑尺，雲天無際挺孤峰。
更煩指似麻壇路，萬壑千巖借一筇。
石佛道間見梅二絕句·其一
作者：程公許
朝代：宋

一冬川陸盡奔馳，開盡南枝又北枝。
玉立世間塵土外，子真那不笑人癡。
石佛道間見梅二絕句·其二
作者：程公許
朝代：宋

慘澹汀沙集暝烟，林間飛下羽衣仙。
與君夙昔同心事，可與悲絲白作玄。
碧雲程道士自清江相過示以玉淵劉清叔詩借韻同賦
作者：程公許
朝代：宋

掣鈴者誰金門客，神秀迫人似曾識。
八返未問龍虎交，一杯且薦琳腴碧。
我昔卜隠大面山，招旌驅人難得閒。
梗野自適麋鹿性，逡巡遠引鵷鷺班。
始青一氣色非色，此中自有金丹訣。
政須趺坐共商量，忍向塵勞磨歲月。
祖餞三山趙茂實二首·其一
作者：程公許
朝代：宋

煌煌洛陽城，衢術萬國通。
車塵日交騖，襟期那易同。
目成者誰歟，言笑春怡融。
我自商聲歌，君亦手絲桐。
西風忽以厲，高情逐雲鴻。
輟筆金鑾坡，一麾滄海東。
補過要汲直，草詔須陸公。
盈庭愕相顧，蹇蹇胡不容。
君去我獨留，我闕誰與攻。
况復狗尾續，羞顔蓮炬紅。
祖餞三山趙茂實二首·其二
作者：程公許
朝代：宋

三生巖壑姿，失脚紅塵踏。
羨君得郡去，勝事踵康樂。
雲海渺無津，烟霞互開闔。
似聞石門蘚，猶带屐齒蠟。
惜哉荒遊誤，竟爲時論薄。
秉誼以事君，奚間暌與合。
矧是侯社貴，艱哉保障託。
宣室恐渴思，趣歸職獻納。
我拙念請閒，鴈蕩恣飛屩。
及君留郡齋，爲我拂塵榻。
祝聖清旦登星壇唱步虛下壇曉霧四開晴景熙然
作者：程公許
朝代：宋

峻極先峰接絳霄，佩環催肅大昕朝。
步虛杳渺吟崆峒，飈馭依稀駐鬰蕭。
擬效嵩呼騰漢闕，細聽天籟響虞韶。
班回徙倚危欄望，紅日初昇宿霧消。
禱雨有應和郡廣文希白韻
作者：程公許
朝代：宋

金氣胚渾火尚流，亢陽漸已裂龜疇。
沛然一雨酬精禱，暫與羣黎緩隠憂。
千里耕桑猶樂土，三邊鼙鼓又防秋。
白頭底是寬閒日，款段令人羨少游。
禱雪麻仙洞前立春一日湫壓縣境而雪霰已集連日六花呈瑞以元宵設供權父及士友皆賦詩二首和韻以謝·其一
作者：程公許
朝代：宋

駑怯深慙政理愆，驕陽積擅北風權。
青鸞趣駕賓蒼皞，白鳳先驅從列仙。
坯蟄夢驚離貝闕，裂龜渴飲變瓊田。
空餐那有涓埃報，只辦爐薰薦洞天。
禱雪麻仙洞前立春一日湫壓縣境而雪霰已集連日六花呈瑞以元宵設供權父及士友皆賦詩二首和韻以謝·其二
作者：程公許
朝代：宋

陽烏且緩浴虞淵，瑞白春花勝臘前。
臺笠看人爭播種，扶犁撩我夢歸田。
千金何術能醫國，十雨從今更問天。
暫駐飈游須浄供，元宵未暇寶燈燃。
秉炬游麻仙玉華洞
作者：程公許
朝代：宋

雲峰環翠幄，洞戶閟瓊臺。
勝處難名狀，飛仙此往來。
近應通玉局，遠或接蓬萊。
安得一伸臂，乘風遍九垓。
移住西門之溪上
作者：程公許
朝代：宋

罷官來就湖州住，爲愛雙流貫一城。
僦屋本非嫌僻靜，開窗正要納空明。
魚蝦幸可隨宜買，饘粥何妨逐漸營。
况有雙梅供索笑，昭琴底處有虧成。
移住郭婆井官廨二絕句·其一
作者：程公許
朝代：宋

絕知家具少於車，伴我奔馳幾篋書。
頼是官清饒暇日，忍教書冊與人疎。
移住郭婆井官廨二絕句·其二
作者：程公許
朝代：宋

官居何得似僧居，著穩層樓望眼舒。
繞檻湖光與山色，可無佳句與消除。
移居北新橋彥質惠詩和答·其一
作者：程公許
朝代：宋

束書欲去意遲遲，從此寧無一會期。
客路相逢如宿契，人生難得是閒時。
虛廊過午陪行食，浄院中宵共說詩。
此樂何時仍共賞，底須簪佩侍彤墀。
移居北新橋彥質惠詩和答·其二
作者：程公許
朝代：宋

繡段輕投報苦遲，隔關那復共襟期。
艱虞敢自求安宅，懶慢欣知不入時。
王粲登樓初有賦，杜陵屏跡可無詩。
邊聲又逐秋風勁，誰有良籌動玉墀。
積雪未晴正旦朝賀大慶殿口號八章·其一
作者：程公許
朝代：宋

雪瑞連宵未肯晴，粧排光景待朝正。
八盤嶺轉宮城近，惝怳身登白玉京。
積雪未晴正旦朝賀大慶殿口號八章·其七
作者：程公許
朝代：宋

玉階再拜卷班回，一炷心香憫劫灰。
六合風塵須一洗，八荒壽域會重開。
積雪未晴正旦朝賀大慶殿口號八章·其三
作者：程公許
朝代：宋

萬點華星續續來，宮門未放玉{⿱𥫗氐}開。
忍寒少待晨光透，不住催班引上台。
積雪未晴正旦朝賀大慶殿口號八章·其二
作者：程公許
朝代：宋

清蹕轟雷輦出房，赭紅一點殿中央。
天知聖主憂邊久，剩放飛霙兆歲穰。
積雪未晴正旦朝賀大慶殿口號八章·其五
作者：程公許
朝代：宋

凝旒憂顧念三邊，詔撤鼇山罷秩筵。
天眷仁明宜悔禍，眼看千里息烽烟。
積雪未晴正旦朝賀大慶殿口號八章·其八
作者：程公許
朝代：宋

擾擾勞生祗自嘆，依依鄉夢五更寒。
臨流釣石應無恙，歸逐隣翁整釣竿。
積雪未晴正旦朝賀大慶殿口號八章·其六
作者：程公許
朝代：宋

六龍不動玉鞭迷，霧靄荒寒五鳳癡。
靜閲天機消復長，未應冰谷晛消遲。
積雪未晴正旦朝賀大慶殿口號八章·其四
作者：程公許
朝代：宋

東西廊轉面朝天，緋綠斕斑紫綬褰。
萬歲聲中陪率舞，野麋終羨草芊綿。
立冬節齋宿竹宮悼姚高士·其一
作者：程公許
朝代：宋

竹宮冬孟嚴齋祀，深炷爐香跋燭花。
凋盡庭梧風摵摵，幽思也到羽人家。
立冬節齋宿竹宮悼姚高士·其三
作者：程公許
朝代：宋

金鯽魚猶涵藻澗，玉蕤香未破梅花。
人生轉眼皆泡幻，勘破須饒老作家。
立冬節齋宿竹宮悼姚高士·其二
作者：程公許
朝代：宋

燕坐心源如止水，餘工吟筆爛生花。
誰知此老真三昧，孔老瞿曇共一家。
立冬節齋宿竹宮悼姚高士·其五
作者：程公許
朝代：宋

認取太虛無一物，本無幻翳况空花。
桃椎思邈還知否，佳傳寧無良史家。
立冬節齋宿竹宮悼姚高士·其四
作者：程公許
朝代：宋

把茅未就橐懸罄，奎畫飛來天雨花。
欲識高人歸宿處，佩霞長侍玉皇家。
立春
作者：程公許
朝代：宋

月墮霜空發上亭，土牛今日却鞭春。
六花度臘慳呈瑞，二麥何時飽食新。
四序斡旋均一氣，萬殊元化託洪鈞。
已煩元帥調新律，早願三邊靜戰塵。
立秋後三日得二侄并侄孫家書
作者：程公許
朝代：宋

萬里書來印籀紅，慰情何但萬金同。
懸絲性命幸存活，掃地生涯甘阨窮。
老去憂心長似醉，秋來衰鬢亂飛蓬。
故園未有西歸日，且願平安信數通。
立秋後陰雨踰旬新拜禮寺司直之除寓大卿廳一窗清邃
作者：程公許
朝代：宋

伏熱翻成十日陰，鬰蒸還復似梅霖。
常疑兵結蚩尤祲，猶喜刑清貫索沈。
借得一窗堆簡冊，浪憑三尺替山林。
方池不斷簷花滴，欹枕中宵響玉琴。
紅梅
作者：程公許
朝代：宋

羣仙遥夜倚欄時，東閣詩成一段奇。
休遣北人輕辨認，杏繁較似乏清姿。
紅白芙蓉
作者：程公許
朝代：宋

木蕖三數株，能白又能朱。
曉暮淺深色，醉醒容態姝。
流霞𣂏玉斝，抽汞養丹爐。
模寫終難盡，秋江有畫圖。
絕勝亭
作者：程公許
朝代：宋

入眼江郊杜集中，勝游何必恨匆匆。
糢糊樹木丹青古，詰曲汀沙篆籀工。
昏曉之分含一氣，乾坤底處是全功。
西南佳境冥搜遍，總合亭前立下風。
綠萼梅
作者：程公許
朝代：宋

縹緲南山萼綠華，春宵侍宴玉皇家。
定知飲釂玻瓈椀，去擁雲軿併六花。
綿竹大中祥符寺通悟聖師所創寺前老柏係師手植因賦此
作者：程公許
朝代：宋

六百年前事異哉，二龍委骨致瓌材。
雖然懸讖識興廢，要以無心爲去來。
寺裏塔模天竺樣，門前柏是聖師栽。
若將鴈嶺較喧寂，寂定光中定一咍。
縣圃蓮花方開同時木犀吐芳劉光遠仙尉賦詩爲和韻
作者：程公許
朝代：宋

季夏苦積陰，泥逕殊窘步。
彼姝水花紅，媚此晴色暮。
邂逅小山桂，纔洗仙掌露。
相携齋閣來，不著丹鉛污。
杲之與黄香，胡爲此同聚。
向來古錦九，散落不知數。
吟腸久荒澁，幽賞但默喻。
殷勤吳市仙，能供巖壑趣。
詩味淡愈佳，交情凝有素。
我願同蔦蘿，得與長松附。
縣齋秋懷·其一
作者：程公許
朝代：宋

璣衡斡霄極，裘葛參歲功。
榮瘁均一氣，何獨悲秋風。
往哲不我待，今俗誰與同。
渥丹易槁木，鬢鬒忽飛蓬。
丈夫秉壯節，自信無終窮。
願勒羲和鞭，長繫扶桑東。
縣齋秋懷·其一〇
作者：程公許
朝代：宋

學仙宗無爲，學禪空萬緣。
自昔抱奇志，師心爲真傳。
失脚墮世網，茲事幾棄捐。
惟有一念息，不受物欲牽。
空花起滅處，我心長泊然。
冷暖渠自知，妙處非言筌。
縣齋秋懷·其七
作者：程公許
朝代：宋

蜀西金天晶，氣稟勇於義。
時臺紬書樂，一麾豈其志。
堂堂蜀公孫，加璧不可致。
語默未易闚，經綸那得避。
君看西山岑，鬰積好雲氣。
膚寸澤四海，斂退無一事。
持以問亨泉，寒洌忍自閟。
縣齋秋懷·其三
作者：程公許
朝代：宋

幼學自魯鄒，素心卑管商。
誰令簡書縛，課我星火忙。
我自友古人，渠肯兄孔方。
飛檄浩盈几，泛窺隠中腸。
閣束且登樓，雲鴻秋著行。
縣齋秋懷·其九
作者：程公許
朝代：宋

古人日以遠，古心誰與共。
陳編如有覿，整袂神自竦。
晝短疲衆喧，夜永息羣動。
頼此一炷膏，假我數行誦。
古今費探討，心力老賓送。
世味久已空，餘業此偏重。
歲晚儻得閒，只願書冊擁。
縣齋秋懷·其二
作者：程公許
朝代：宋

弱齡去激昂，漸老增感慨。
所親日以疏，既往不可貸。
世途轉艱棘，意行懼顛沛。
乾坤一戰場，今古幾變態。
超超浮丘伯，何修獨堅耐。
駕言從之游，永嘯塵劫外。
縣齋秋懷·其五
作者：程公許
朝代：宋

瞿瞿彼奚窺，樊圃漫折柳。
金甌費將護，鼎餗戒顛覆。
屯雲曖將夕，西風一搔首。
沉思扶持計，誰是穎脫手。
需臑毋久翫，利處那得久。
癙思恐傷人，聊復一杯酒。
縣齋秋懷·其八
作者：程公許
朝代：宋

曉案環吏牘，朱墨勘舛差。
自公借隙光，書函眩眼花。
千里有命駕，同心樂無涯。
秋空霜月明，秋山雲氣佳。
留連忽重陽，列坐粲九華。
良會不可失，醉酣整烏紗。
縣齋秋懷·其六
作者：程公許
朝代：宋

雲濤扶胥口，烟雨匯澤涯。
知心隔湖海，悠悠我之思。
玉堂真學士，衡門且棲遲。
那知古渠陽，無地逃駭機。
昔在肩洪崖，風騷屹相推。
道遠苦莫致，孰與一解頤。
皎皎彼白駒，空谷誰縶維。
吉士國元氣，須造物扶持。
縣齋秋懷·其四
作者：程公許
朝代：宋

春渠鍼綠秧，秋畦壓黄雲。
積憂稍緩带，轉手俄空囷。
况彼東人子，石田加灼焚。
算緡方趣辦，蒙袂須勸分。
誰爲本根慮，天高聞不聞。
繩翁初度
作者：程公許
朝代：宋

男兒十六已非孩，心地迷雲漸剔開。
雖復詞章當藻繪，要從德性植根荄。
謙和孝友能無愧，富貴功名付儻來。
但願時平早還蜀，田間伴我斸蒿萊。
繼榮上人求無本庵頌
作者：程公許
朝代：宋

自性元來一法無，更於何處著工夫。
橫擔拄杖長安去，才出門時盡坦途。
羅仙宮道士留午飯後遍覽山中佳景三十六峰羅列几席夜雨達旦客枕甚清
作者：程公許
朝代：宋

老樹萬安驛，古井羅真山。
玉虬五雲車，仙翁此往還。
雲蹤久不刓，汎景疑可攀。
憶昔摛藻頖，題詩揭松關。
抱琴唐昌來，快晴春物妍。
截竹倚伶俜，引袂飛褊褼。
歷階一稽首，爲我展笑顔。
善救無棄物，廣度隨有緣。
殊庭遥相望，異關非浪傳。
道士多野朴，山肴親潔蠲。
披榛爲前導，𣂏酒勤款延。
墨池鑑寒藻，書臺滃非烟。
所著何隠帙，乃忍慳不傳。
空餘六六峰，可想格筆椽。
最憐覆盂亭，秀出層巒顛。
周遭碧霞嶂，莽蒼雲海連。
酒囤擬泂酌，花坪夐連娟。
暝色阻窮探，夜雨得佳眠。
塵緣一相誤，凡骨何當仙。
雲霞豈不戀，簡書當趣旋。
神丹夜澗火，青藜洞中天。
仙翁如點頭，未忍甘棄捐。
羅漢洞
作者：程公許
朝代：宋

中巖洞透牛頭洞，後洞門從此處開。
剎剎塵塵皆住處，勝遊何必限天台。
聞喜宴恭和御製賜進士詩
作者：程公許
朝代：宋

九五天臨德有元，自應皇化軼羲軒。
囊封何日無忠諫，延策今年許盡言。
端藉多材戡世難，盡銷殺氣作春溫。
萬間華屋非難就，杗桷應須妙選掄。
聞山東捷報
作者：程公許
朝代：宋

幾年豢虎費隄虞，一旦芟夷快决疽。
黼扆可曾輕赫怒，金甌幸未失枝梧。
戎車喜奏膚公捷，獨柳寧煩傴僂誅。
更願清朝懲往轍，剩須汲直折姦覦。
臘月二十六日部宿雪甚登天官廳後亭子
作者：程公許
朝代：宋

衝寒趁襆青綾被，奇事粧成白粉闈。
老怯憑高銀海眩，渴因引滿玉池肥。
七旬蜀道才通信，兩月淮壖未解圍。
澒洞憂端深似海，鬢霜爭與六花飛。
臨途屆郫值雨
作者：程公許
朝代：宋

仙人念我世緣輕，貸與山行幾日晴。
袖有碧岑三十六，不妨風雨過鵑城。
臨邛試士
作者：程公許
朝代：宋

沉沉鎖棘春風晚，漠漠重簾晝景移。
白紵曉寒疑夢事，袖間猶記墨淋漓。
自七曲祠下乘馬至上亭二首·其一
作者：程公許
朝代：宋

征鞍不怕朔風顛，攬盡魚鳬氣脈全。
秦嶺劍攢青不斷，潼江带小碧相連。
五雲樓殿元皇宅，一柱西南半壁天。
分職幽明兩無愧，玉關快馬洗風烟。
自七曲祠下乘馬至上亭二首·其二
作者：程公許
朝代：宋

仗衛森嚴九虎關，從前錯爲敵人寬。
那知黄竹瑶池夢，歷盡青天蜀道難。
回首烟塵三輔隔，驚心風雨五更寒。
淋鈴一曲上亭驛，好並千秋金鏡看。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜·其一
作者：程公許
朝代：宋

井花湔手寶香焚，一念何曾隔紫清。
半夜瓦溝飛急響，化工元不吝生成。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜·其三
作者：程公許
朝代：宋

去年西浙颶風高，瞬息三州汩海濤。
欲倚人謀銷咎證，扶持那可欠英豪。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜·其二
作者：程公許
朝代：宋

穉苗蘇醒曉風凉，老魃匆匆遽俶裝。
旬浹望霓心肺渴，蹔須一啜露華香。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜·其五
作者：程公許
朝代：宋

雨餘遥翠抹飛霞，風送蛟龍恰到家。
一夜凉侵蘄竹簟，最宜欹枕聽鳴蛙。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜·其四
作者：程公許
朝代：宋

茂陵何識瑞乾封，遑恤蕭條四海空。
魴尾如今較勞止，廟謨端不倖邊功。
自船莊過化城留宿翌旦炷香宣石橋卯塔
作者：程公許
朝代：宋

路欲轉前嶺，僧邀宿化城。
飯抄青𲋔軟，茶瀹乳花輕。
嵐雨侵衣潤，松風入夜清。
瓣香宣老塔，坐待日華生。
自道場山至何山讀故人洪舜俞內翰詩刻追和
作者：程公許
朝代：宋

褊性不諧俗，泛梗歸無家。
故人右扶風，雙旌擁崇牙。
款門及暇日，褰裳躡飛霞。
維南古道場，諸天集毗耶。
巍撐鳳鶱舞，岌起龍騰拏。
坡仙舊詩刻，清芬郁天葩。
雲表塔標峻，具區帆影賒。
萬象森湊泊，窮探忽谽谺。
金輿度窈窕，翠幄巧蔽遮。
昔賢此幽棲，禪扉寂無譁。
蕭爽萬竿竹，芬甘一甌茶。
清泉茁蘭茗，黄粉飄松花。
意疑人境外，身漾天漢槎。
浮生能幾何，騖智那有涯。
神龜寶巾笥，曳尾寧坳漥。
所嗜在閒曠，何心事雄夸。
洪崖石交舊，歲晚蔗境佳。
心源秋水澹，藝苑春容奢。
冢上木遽拱，海山棗如瓜。
今古一轉燭，聚散猶摶沙。
暮江趣浮鷁，城樹喧棲鴉。
願言借一窗，爐香繙楞伽。
與子先兄及伯暢甥別投宿明月山客邸悵然有賦·其一
作者：程公許
朝代：宋

相思命千里駕，慘別緩三疊歌。
幸祖帳得少住，奈征夫催發何。
與子先兄及伯暢甥別投宿明月山客邸悵然有賦·其三
作者：程公許
朝代：宋

鍾情慨左右手，舍我作汗漫游。
渭陽政須數面，南浦約送行舟。
與子先兄及伯暢甥別投宿明月山客邸悵然有賦·其二
作者：程公許
朝代：宋

岐路暫須執手，高城忍更回頭。
大家制兒女淚，努力爲名業謀。
舟行過昭化望遠山秀色柬幕中諸丈
作者：程公許
朝代：宋

劍北山巑岏，刺眼亂矛戟。
烟雲借光景，稍覺含秀色。
倚檣寄遐瞻，慨我三友益。
有懷無與晤，搔首暮雲碧。
良月十六日以祈晴宿齋郊壇寺僧拉登梅巖讀高孝兩朝宸翰記事
作者：程公許
朝代：宋

祝冊頒九重，郊丘以晴禱。
小臣職駿奔，單車倦塗潦。
崇阜踰巘崿，層壇敷秸藁。
中興念經始，面勢若天造。
濤雲日兩潮，幄霧山四抱。
袍毳亦可人，杖藜共幽討。
枯梅傲巖晚，陰壑得寒早。
勳華昔同來，奎文絢麗藻。
山靈沐高澤，虹彩軼晴昊。
苔蹊幾窘步，椶榦撐健倒。
嵌竇咽泉流，金石韻擊考。
齋廬耿燈青，簷花垂带縞。
苦憐風力癡，未快霾陰掃。
排雲出烏輪，測景進黄道。
六合還清明，烟霞願投老。
范石湖東歸過鄉國名之芙蓉城余以季夏來遊適荷花稱意紅之時雁湖環湖尤甚盛李子先家小池界金數朵花品之最高者各紀以詩·其一
作者：程公許
朝代：宋

振袂芙蓉城裏游，香風十里勸人留。
瓦盆最恨廉泉陋，歸與誇張定自羞。
范石湖東歸過鄉國名之芙蓉城余以季夏來遊適荷花稱意紅之時雁湖環湖尤甚盛李子先家小池界金數朵花品之最高者各紀以詩·其三
作者：程公許
朝代：宋

環湖曲曲露香清，醉袖褰風取意行。
翻愛李園方沼碧，界金幾朶艷羞頳。
范石湖東歸過鄉國名之芙蓉城余以季夏來遊適荷花稱意紅之時雁湖環湖尤甚盛李子先家小池界金數朵花品之最高者各紀以詩·其二
作者：程公許
朝代：宋

芙蓉城下六月秋，最好雁湖湖上游。
周遭一機雲錦爛，併與老仙供唱酬。
華陽尉授代喜成二首·其一
作者：程公許
朝代：宋

唱第八年久，折腰三考書。
上官容我拙，樸學與時疏。
冷落隨陽鴈，蹣跚上竹魚。
平生經世志，窮達豈關渠。
華陽尉授代喜成二首·其二
作者：程公許
朝代：宋

冉冉歲云暮，齊邱促戍忙。
倦憑南郭几，靜寄贊公房。
夢想蠶絲軟，涎流蟻杓香。
循陔歸潔養，一笑樂哄堂。
蕊珠歌
作者：程公許
朝代：宋

五雲鬰勃天九重，俯視人境塵濛濛。
元和遷校品秩穹，以帝命鎮北坎宮。
玄袍金鎧丁甲從，洞陰戰勝魔絕蹤。
際江之涯鍾氏童，宿運冥契晞玄風。
躡屩千里心忡忡，戃恍忽與師匠逢。
桑梓歸愒敢不共，精廬築就鈴岡東。
州西一舍獅子峰，烟霞萬壑鎖鬰葱。
勢與紫霄爭長雄，樓觀營築擬翠蓬。
真遊下駐鳴笙鏞，可無法言牖羣蒙。
帝何言哉層穹窿，溟涬未辨奚所宗。
五文開明日曈矓，三洞流出金口中。
瑶函錦囊密緘封，飈輪八面轟霻霳。
駿奔百靈翔六龍，一念與誦萬過同。
登揖金母朝木公，六天獰戾數有終。
申命校錄帝所恫，保制劫運禳災凶。
剪馘鬼怪囚北酆，邊垂罷戰年屢豐。
妖氛退掃正道隆，臣許職牧羞妄庸。
願見皇圖還時雍，蕊珠七言歌舂容。
爲師勸相鳩僝工，咄嗟千桂凌碧空。
開度益廣積累功，丹臺列名仙籍通。
伐石著詞傳無窮，長與此山同峻崇。
虛舟相逐至岳陽錄示舊日避風詩和韻紀事
作者：程公許
朝代：宋

繫船三日風當止，雨欲逗晴雲亂飛。
沽酒店家都是薄，買蔬山市晚方歸。
客裝淹速信難料，友社歡諧知可依。
喚起玄真共心賞，桃花流水鱖魚肥。
虞使君示春日喜雨六絕和韻·其一
作者：程公許
朝代：宋

相思一日似三秋，况是三年急景流。
一笑玉華池上路，春風爲我盪牢愁。
虞使君示春日喜雨六絕和韻·其三
作者：程公許
朝代：宋

世故紛紜劇蝟毛，利名海裏火銷膏。
何如道院三更雨，稽古功成秋兔毫。
虞使君示春日喜雨六絕和韻·其二
作者：程公許
朝代：宋

入國洋洋頌借留，二年高廩趁時收。
可能萬物盡吐氣，邦伯人人元道州。
虞使君示春日喜雨六絕和韻·其五
作者：程公許
朝代：宋

悠悠千古意茫然，婭姹誰非倚市妍。
心事相期流俗外，牽聯玉海儻同編。
虞使君示春日喜雨六絕和韻·其六
作者：程公許
朝代：宋

引袂天風几席傍，滿城無處不甘棠。
定知丹雀銜書近，趣擁弓旌入帝鄉。
虞使君示春日喜雨六絕和韻·其四
作者：程公許
朝代：宋

記擘吟箋手欲皴，至今滿篋玉湖春。
郢人妙質何曾死，乞與風斤運用神。
行至羅江以代者爽期得史者書復還涪濱徑走富樂山中借館·其一
作者：程公許
朝代：宋

瞻雲日懷歸，及瓜法當代。
喜同縚鷹掣，翻作風鷁退。
誓言不可寒，幽賞夙所愛。
但恐彼上人，雄辨費酬對。
行至羅江以代者爽期得史者書復還涪濱徑走富樂山中借館·其三
作者：程公許
朝代：宋

山中有何樂，淹留不復嘆。
濯足澗泉碧，洗耳松風寒。
清磬度林杪，枯禪兀蒲團。
拙不會參請，幸勿催抽單。
行至羅江以代者爽期得史者書復還涪濱徑走富樂山中借館·其二
作者：程公許
朝代：宋

淋浪一日雨，浩蕩千巖秋。
莞彼石澗水，奔霆撼林丘。
須臾忽斂縮，幽咽鏘琳璆。
混混須有本，萬古江河流。
行黑水谷三十里以耳目聞見有賦
作者：程公許
朝代：宋

自過三泉境，紆回谷道中。
居民雖漸復，生理頓成空。
敗屋翳蒿逕，頹牆荒棘叢。
稻田多宿莽，麥隴間鋪茸。
耕織豈當廢，傷殘甘忍窮。
遑憐已死骨，使得掩幽宮。
梨粉偏饒白，桃腮也自紅。
羈游愁滿眼，感憤氣填胸。
家計艱營葺，人謀有異同。
熟爲根本慮，無使浪施功。
衢信道間見紫薇花
作者：程公許
朝代：宋

紫薇花自非凡品，何事栖根枳棘叢。
白髮舍人羞見道，相逢那敢恨飄蓬。
被檄北征從宣威幕崔公之招也
作者：程公許
朝代：宋

芹藻浮香水半環，官曹得似廣文閒。
羽書趣上將軍馬，却擁貂裘度劍關。
西省齋宿陪侍左史曹舍人話舊以除當字賦詩下教和答·其一
作者：程公許
朝代：宋

一行奎畫寵新除，左陛濡毫要直書。
何幸鵷班連省闥，誤令鼠璞雜瓊琚。
雲窗霧閣非官府，璧月珠星近帝居。
二十年前舊騷律，琢磨今乃過黄初。
西省齋宿陪侍左史曹舍人話舊以除當字賦詩下教和答·其二
作者：程公許
朝代：宋

潑面緇塵不易當，佩蘭誰與共祗芳。
迂頑羞問翻階藥，邂逅容分夾案香。
且可埋頭繙竹素，底須繫肘詫銀黄。
看公自致青雲上，老我何妨誚斗量。
西瞻堂
作者：程公許
朝代：宋

子長愛奇隘八荒，岷雪千仞瓊珮鏘。
太守德厚民不忘，倚公筆椽輝耿光。
西瞻大書揭高堂，倚欄起我意激昂。
鏤冰刻楮非文章，男子可不志四方。
親友招呼鼎至簡以二絕句·其一
作者：程公許
朝代：宋

倦客歸來住不多，頗思散策日相過。
膠膠擾擾敗人意，那得長閒共切磋。
親友招呼鼎至簡以二絕句·其二
作者：程公許
朝代：宋

璀璨堆盤水陸珍，自量薄福可能勝。
何如小摘春畦綠，共話西園夜雨燈。
覺空寺
作者：程公許
朝代：宋

箯輿選勝暑風輕，渺渺西岑得化城。
應供佛元無住相，教忠皇爲錫嘉名。
竹窗櫛髮晨光薄，松徑褰裳午蔭清。
安得一單長寄此，跏趺靜看篆香縈。
覽鏡鬢間兩三點雪
作者：程公許
朝代：宋

志士傷心髀肉生，寒儒努力在青春。
課書恨失囊螢聚，覽鏡驚呼鬢雪新。
歲晚何妨勤秉燭，行迷猶可復通津。
餘功剩暖丹爐火，莫待幽人喚孔賓。
觀壁間鄭宣威早春賞杏花之作司令洪丈命余即事用韻·其一
作者：程公許
朝代：宋

乍聽歸燕語窗櫳，催放蓮燈萬炬紅。
掃盡妖氛春色外，喚回和氣雨聲中。
時機翻覆須天定，人事扶持願歲豐。
幕府賢勞愧羣彥，吟詩留俟採民風。
觀壁間鄭宣威早春賞杏花之作司令洪丈命余即事用韻·其二
作者：程公許
朝代：宋

過雨麴塵繰淺綠，倚風綬带娜殷紅。
稍知春在酒深處，尤覺日長書課中。
典記誤令參鄴下，封囊也擬學新豐。
黄雲催熟崆峒麥，破敵何須鶴唳風。
觀浩齋楊先生偕後溪劉先生白鶴魏校書潼川南樓唱酬三復嘆仰馳介詢問以古篆體書西銘爲壽，並和元韻
作者：程公許
朝代：宋

一日不見如三秋，人如湘浦春風樓。
危途崔嵬坂九折，萬事變滅水一漚。
我公方寸湛古井，砥柱四海之頹流。
藝蘭九畹媚幽處，公暇獨立誰爲儔。
畏虎一悟真知說，亡羊不向諸子搜。
默參鄒軻論直養，長與潛聖同四憂。
綉衣方看霄漢立，青雲忽賦汎濫浮。
平生得趣稽古樂，如水赴海無時休。
考槃棲我書萬卷，有意晚歲專一丘。
時無子西賦招隠，貪伴漁翁歸釣涪。
澗瀍脈絡元不斷，洙泗氣象端可侔。
身縻簡書去無繇，夜夢策蹇霜滿裘。
悠悠底是歸宿處，願聞一語歸而求。
勇撤臯比誰復見，訂頑之訓萬古留。
篆書爲公揭素壁，千里持寄寬離愁。
玄關道祕杳莫授，玉鑰爲我一啟不。
解纜凌雲快晴
作者：程公許
朝代：宋

淫雨三月賒，點篷今夕止。
蕭晨企璇漢，微雲散霞綺。
鴨綠澹不波，軟翠浄如洗。
吾行及端月，餘寒未云已。
何以寫幽情，無多佳句子。
計煇父訪予上皇山中拉歸龍溪款話一夕和前韻相贈仍爲賡賦
作者：程公許
朝代：宋

憶曾款竹憩神輿，賡賦傳抄倦小胥。
偶復緣雲尋勝踐，忽驚響屐慰逃虛。
卜鄰也擬營環堵，飽飯何當共趁墟。
浮世升沈何足計，得如一室靜翻書。
訪雲端菴居
作者：程公許
朝代：宋

夢想雲端路屈盤，幽尋今果到雲端。
三間矮屋烟霏擁，一片閒情宇宙寬。
土銼間搜靈藥煮，天壇不遣篆香殘。
誰能好事時供給，結足空山也不難。
諸友載酒飲滄江海棠下公許以上壽親庭不克與勝賞翌日招飲出示新作敬和元韻
作者：程公許
朝代：宋

杜陵老翁身轉蓬，浣花溪頭詩更工。
向來隠語最沉著，錦宮花里看曉紅。
想當繞樹經營時，吟思拍拍春醅醲。
重跗疊萼今勝昔，五百年遠誰爲容。
使君結廬滄江上，補處不隔牛馬風。
竹蹊花塢穿窈窕，佳趣似是桃源同。
一年好春海棠擅，隔牆恨不載酒從。
頗聞花陰喧語笑，何似橘仙隠巴邛。
主人眼底有青白，風流駭俗阮嗣宗。
化工不耐凌鑠苦，故使分薄阿堵中。
那知陽春恣陶寫，何物芥此雲夢胸。
玉湖亭上一尊酒，柳花漠漠江溶溶。
錦機轉眼雪糝逕，還有明年春再逢。
要知造物無盡藏，那肯一日居成功。
商謳爲公不成調，誰叫閶闔箋天公。
晚紅一醉亦聊爾，休逐滄浪垂釣翁。
謁侍郎李先生·其一
作者：程公許
朝代：宋

賦就凌霄意欲仙，却飛霞佩武陵源。
桃花總是甘棠舊，重與郎君憩鹿轓。
謁侍郎李先生·其三
作者：程公許
朝代：宋

公歸帝所斡鈞衡，早爲乾坤洗甲兵。
第一人才須汲引，泰階平待拔茅征。
謁侍郎李先生·其二
作者：程公許
朝代：宋

異時乘月喚胡床，便羾青鸞到玉堂。
見說紫清虛佇久，漁船休戀落花香。
謁侍郎李先生·其五
作者：程公許
朝代：宋

平生知己兩蘇公，乞與宮商發爨桐。
歸日鴈湖談夜雨，南枝有信待東風。
謁侍郎李先生·其四
作者：程公許
朝代：宋

春風曾得曳長裾，再見應知勝百書。
從此修門天萬里，可能誦賦憶相如。
謁告得歸拜呈內機知府郎官五首·其一
作者：程公許
朝代：宋

一屋堆鞋笑領軍，人間滄海幾揚塵。
卷舒不與心爲累，琪樹瑶林別有春。
謁告得歸拜呈內機知府郎官五首·其三
作者：程公許
朝代：宋

違覆由來諱詭隨，民勞未有甚今時。
一分寬受一分賜，喜見留屯奏便宜。
謁告得歸拜呈內機知府郎官五首·其二
作者：程公許
朝代：宋

家貧儋石欠贏餘，恩許西歸度𡽱除。
只恐期程催趣駕，羞顔插架舊藏書。
謁告得歸拜呈內機知府郎官五首·其五
作者：程公許
朝代：宋

膏車忍待曉鐘撞，浩蕩歸情不可降。
一笑朔風寒掠面，緩吟疏影蘸清江。
謁告得歸拜呈內機知府郎官五首·其四
作者：程公許
朝代：宋

公餘賡載不曾閒，一段風流嗣建安。
霜月西窗誰畫取，詩人雙聳玉樓寒。
謁周孝公祠
作者：程公許
朝代：宋

斬蛟潭近款叢祠，逸少行書小陸碑。
穹壤英名長不泯，烝嘗故里有餘思。
排門簫鼓競禳賽，挾彈羅紈羣笑嬉。
煮酒流霞魚饌玉，荆溪可欠我題詩。
謁普德崈德懃濟三祠
作者：程公許
朝代：宋

冠建芙蓉佩綴瓊，水沉馥袂謁靈君。
支分一道岷山雪，鼎峙三宮玉壘雲。
露積大田雙象鼻，駿奔全蜀萬羊羣。
百年征調何當息，乞與乾坤凈戰氛。
謝慧明王道士自大面山寄贈三詩并蜜黄精·其一
作者：程公許
朝代：宋

與君一再會岷山，共把匏尊中聖賢。
强說市朝爲大隠，何如山澤友臞仙。
空中皓月參心地，海面浮漚悟世緣。
安得一龕時晤語，笑披雲霧豁青天。
謝慧明王道士自大面山寄贈三詩并蜜黄精·其三
作者：程公許
朝代：宋

三復君詩想洛陽，令人憤極意飛揚。
鼎湖知有威靈在，魏闕欣聞孝里彰。
一念變遷無量劫，寸心寂照大圓光。
君能勘破皆泡幻，長與喬松燕玉房。
謝慧明王道士自大面山寄贈三詩并蜜黄精·其二
作者：程公許
朝代：宋

尺書覼縷寫衷誠，大面山前兩日程。
黄獨潤含崖谷味，清詩吟作澗泉聲。
灰心久已安枯寂，月指何勞借發明。
更與草菴求扁榜，太虛底處强安名。
謝新胥口監征趙立之
作者：程公許
朝代：宋

魯壁嶧碑遠莫覩，艱哉河漢訊鼗鼓。
披荒摸搭不厭多，繙閱端能助稽古。
向來四壁風雨秋，誰遣彯纓羣玉府。
終年骯髒甘謫墮，采采蒿菁不盈筥。
豈無蠹簡供咀味，竟恨白石費烹煮。
有來剝啄契襟期，明誠無乃同而祖。
千金湊買不知惜，傾囊要我細摩撫。
評書已愧老蕭翁，作歌况擬昌黎愈。
臨池强自學點𪑮，效顰寧容避譏侮。
隸畫聊從祖逖窺，篆體那與陽冰侶。
拜嘉深恐傷廉甚，贈詩想更用心苦。
擔夫爭道大娘舞，精思神悟失寒暑。
銛鋒未易畫錐沙，拱璧暗投等黄土。
羊棗共嗜能幾何，圓規寧免齟方矩。
岷峨之陽一茅宇，門無雜賓况市賈。
圓書悔不偕載行，瞻佇崇朝不能俯。
遥憐兵火暗跌蕩，守護童僕何不武。
辱君珍贈補闕亡，金薤龍梭粲可數。
我不能捨我靈龜觀朶頤，炊烟不動睡味恰與破衲宜。
殷盤周鼎愧君古人以相期，瓠壺呺然問字無一奇。
試烹苦茗能來與我共商略，功名兒戲可須千字淮西碑。
謝檢閲牟存叟袖啟相訪
作者：程公許
朝代：宋

井絡西瞻劫火殘，天涯執手語含酸。
鄉人爲把子虛誦，國典能推良吏難。
老我棲遲同燕雀，送君翔翥上鴛鸞。
長風借與還鄉便，猶喜白鷗盟未寒。
貫道堂
作者：程公許
朝代：宋

道秘不可傳，非文無以貫。
君看聖畫易，風行水上渙。
誰令鞶帨工，能使雅鄭亂。
六經日麗天，諸子雲霧散。
買舟至崖祀陸使君
作者：程公許
朝代：宋

水曹羈我窘于囚，貸與潼江一釣舟。
柂轉清灘微觱沸，棹移曲巷且夷猶。
偶因檥岸穿沙徑，絕愛寒烟簇晚洲。
明日玉屏重覩面，九歌待續水安流。
賀府尹董侍郎落成貢院
作者：程公許
朝代：宋

縱壑潛蛟變化秋，岷精表瑞協人謀。
萬間指顧璇杓運，千柱穹窿玉斧修。
小試鳳樓心匠巧，快看蟻陣戰功收。
向來三策天人學，盍爲諸生一點頭。
賀秀巖李工侍七首·其一
作者：程公許
朝代：宋

桐帽棕鞋带染紅，誰能仰箭著虛空。
乞身何幸天從欲，贏得溪堂一笑烘。
賀秀巖李工侍七首·其七
作者：程公許
朝代：宋

擬結三間剩種梅，要令繞屋積瓊瑰。
與公酥酪元同味，投老時須共一杯。
賀秀巖李工侍七首·其三
作者：程公許
朝代：宋

白板扉無黛堊粧，碧琅玕漸出垣牆。
卷藏汗簡編摩手，賸與離騷譜衆芳。
賀秀巖李工侍七首·其二
作者：程公許
朝代：宋

瀟洒精廬此託家，暑風一幅岸烏紗。
客來祇可烹茶待，旋督山童汲水花。
賀秀巖李工侍七首·其五
作者：程公許
朝代：宋

雙檜蟠根不記年，儘饒紅紫競春妍。
箯輿來往清苕岸，坡潁那能此樂全。
賀秀巖李工侍七首·其六
作者：程公許
朝代：宋

徹桑那復慮風寒，羈客相逢各好看。
誰辦草堂棲子美，會扶藜杖過蘇端。
賀秀巖李工侍七首·其四
作者：程公許
朝代：宋

封章三上意拳拳，却恨歸無一壑專。
商略浮生皆寄耳，直須勘破劫空前。
賦柳池寺護國靈泉
作者：程公許
朝代：宋

忍淚淋泠過上亭，柳池泂酌重消魂。
脫身蜀道千山險，屈指開元幾葉孫。
鴆毒由來藏袵席，瘡痍未易補乾坤。
行人但賞三泉冷，興替相尋可復論。
贈修水黄君子行
作者：程公許
朝代：宋

雨潤莘野犁，水給漢陰甕。
一爲大烹鼎，玉食此焉供。
一如朽木偶，肯受關索弄。
顯晦勢則然，達觀等一夢。
可憐蓬甕生，萬卷皆成誦。
靜退一何勇，本不借慫慂。
使孔孟復起，必能與折衷。
世道日以隘，古心誰與共。
君家太史公，以文瑞吾宋。
崛奇莊騷語，雅淡商周頌。
學力探窅深，天巧妙機綜。
風流被諸孫，璆琳富包貢。
若若綬滿朝，傱傱清燕奉。
那知一畝宮，有士苦吟諷。
寐語甘自怡，經綸付時棟。
伊余曩在列，竊自恥陰拱。
斥去職蕃宣，翫愒糜廩俸。
何階繆推激，爲我破愚憃。
由唐及國朝，作者亦已衆。
元氣所融會，諒亦勞藝種。
苦心欲其工，何者適於用。
當知正始音，若睹治世鳳。
覽輝千仞岡，一洗羣目瞢。
諛聞我自知，可能相引重。
乞閒會得請，敢覬百錢送。
假道願款門，單車屏徒從。
不妨蒿藋逕，容我於二仲。
秋風來有期，心旌轉飛動。
贈吳郡諸居士
作者：程公許
朝代：宋

終南徑甚捷，結茆鄰帝鄉。
朝爲谷口翁，暮爲省中郎。
先生獨何事，寄傲臨滄浪。
才高世莫染，德薰名自香。
青黄分誰數，膏火竟堪傷。
遊心聖賢域，脫身憂患場。
世路雖齟齬，天衢自騰驤。
捫虱竟誰見，卧龍興何長。
借居仲奄里，未升公德堂。
十年逐流擯，千里坐相忘。
頹齡或可借，辟穀豈無方。
終期繼青蓮，摇筆頌紫陽。
贈山老借館
作者：程公許
朝代：宋

三生雲水僧，失脚困下吏。
每逢道人語，莫逆猶夙嗜。
況茲法龍象，共飲良有味。
寶坊寄囂氛，一室淡如水。
蹇馿劣馳騖，入門輒心醉。
向來箠楚塵，火急須湔洗。
浄名方丈室，逼塞諸天侍。
可恡一毫端，借我容膝地。
後來支許交，清真遺世累。
團蒲與茗椀，共談第一義。
載酒泛芙蓉溪游富樂伯用再和前韻牽課同作
作者：程公許
朝代：宋

霸氣凄凉憶豫州，薜蘿掩映小山幽。
不知今古幾枰誤，空使英雄兩淚流。
借問長槍威塞外，何如短棹老滄洲。
臨分更隔芙蓉語，投贈慙無玉可舟。
述九頌·其七
作者：程公許
朝代：宋

奫淪兮澤有水，渺莫窺兮涯涘。
鼓之雷兮噓之風，沛萬里兮流莫止。
潏濤瀾兮汎東洋，張乾綱兮翕坤紀。
渺觀兮古今，賢運兮齊軌。
狼跋兮其胡，赤舄兮几几。
東征兮遲遲，滔滔兮不歸。
歸來兮何時，繡裳兮衮衣。
美人兮嫮好，思不見兮令人老。
昔與余兮成言，忍棄之兮異道。
九疑兮緬哉，重華兮宴娭。
蒼龍兮峙闕，岧嶢兮帝臺。
蕙裯兮芷幄，從之兮九垓。
麾青虬兮以梁，驂孔鸞兮以駕。
靄雲旃兮繽紛，恍松喬兮來御。
步咫尺兮帝軒，帝一笑兮何言。
恍流盼兮下土，掃埃氛兮九埏。
余左兮汝右，余先兮汝後。
汝作朕兮股肱，拜稽首兮皇萬壽。
述九頌·其三
作者：程公許
朝代：宋

天不椓兮斯文，寄命脈兮哲人。
爛咸陽兮焰虐，不可燬兮六經。
苟日月兮可晦，何天地兮長存。
言不文兮行不遠，義欲正兮詞欲贍。
學之荒兮氣之浮，匪艱深兮必蹇淺。
公昔來兮帝旁，佩瓊蕤兮雲錦裳。
六龍兮伏軫，從之兮彩凰。
愍世兮溷濁，下掃兮不祥。
屈宋兮導前，卿雲兮翼後。
韓柳兮並馳，杜李兮齊驟。
建安七子兮隨行，江左諸謝兮羅左右。
抗吾旃兮典籍場，軼吾轂兮風雅囿。
探金匱兮秘圖，掞國華兮冊書。
範金石兮揚律呂，散人世兮猶緒餘。
民之生兮有司命，彼指南兮亦有車。
秉斯印兮千萬壽，後有覺兮余楷模。
述九頌·其六
作者：程公許
朝代：宋

蚩尤旗兮飛炱，天狗墮兮隠雷。
天運兮日蹙，目漲兮氛埃。
一失兮一得，孰强兮孰弱。
莽三垂兮骨縱橫，恣强敵兮橫奔突。
天萬里兮杳莫知，何一朝兮飛羽愕。
皇乃眷兮西顧，愴赤子兮何負。
白駒兮來思，忍空谷兮逸豫。
有俶兮東方，千騎兮煌煌。
淑旂兮綏章，往欽兮汝臧。
膏余車兮秣余馬，遲汝不來兮盍整余駕。
忽霧塞兮飈回，梗綠林兮轔藉。
不我後兮我前，幸劫災兮天假。
怒轍兮徒勞，鼎魚兮焉逃。
民生兮何尤，膏火兮煎熬。
蛟涎兮脫禍，父母兮鞠我。
集鴈兮中洲，作之屏兮蜀之左。
內訌兮外阻，誰禦兮誰拒。
膚寸兮鬰遥岑，先一州兮後天下。
述志
作者：程公許
朝代：宋

仙曹寄江干，吏隠適吾願。
西軒館梅友，屋老狸鼠覘。
坐令高世姿，不耐塵網罥。
殷勤數問訊，餘力稍營繕。
八窗敞虛明，孤標對老健。
佇立慘澹中，恍覺容采絢。
天風發奇芬，霜月潑冷艷。
官卑苟逃責，交淡日相見。
凍摇哦詩吻，堅作忍饑面。
癡頑信可憐，無取復奚羨。
村醪未必佳，苦味且耐嚥。
洗醆壽親尊，春和元不欠。
勿競桃李場，恐爲吾友玷。
送仲嘉弟東歸赴湖州長興尉
作者：程公許
朝代：宋

喬松天與歲寒節，直從拱把禁霜雪。
如君生小樂真筌，衆說咻之莫能奪。
青春閉閤蛾眉怨，永日啖茹庖烟絕。
交朋勸止徒爾爲，我亦無言可開說。
老親坐堂眉不開，姑請聊向人間來。
人間可欲如涕唾，此心久已同寒灰。
太虛浮雲漫塵點，明鏡過影常往回。
宰官居士等人耳，捨喧取靜非兼該。
知君心量已超越，去盡障塞真奇哉。
王城蝸屋欣再睹，燭盡鴉啼夜深語。
云從投足窺吏曹，始知敝屣人爭恥。
長興風物吾所羨，朝拏扁舟晚叩縣。
霜刃割魚慎莫嘗，唯有青銅可照面。
我行作吏三十秋，日暮不歸鳥飛倦。
臨分欲效昔人言，畏子機鋒如閃電。
出門揮手即江湖，猛利應無兒女戀。
送別制置董侍郎東歸
作者：程公許
朝代：宋

荷囊曉趁紫宸朝，玉立堂堂侍冕旒。
帝爲蠶叢精擇帥，詔頒虎節往分憂。
旌幢雲合三千乘，錦繡春濃六十州。
儀鳳雅應爲國瑞，烹鮮何忍與民仇。
陽和噓暖松州雪，膏澤長隨錦水流。
酒賤途歌喧夜市，彘肥社鼓響春疇。
教條寬簡難輕犯，鑑戒高明不暗投。
建學文翁先美俗，雄邊德裕有良籌。
若爲殿角頻憂顧，何恨天涯久逗遛。
幾度璽書頒北闕，四時朱履簇西樓。
神全削堊無機露，德厚如山鎮俗浮。
邊騎誰令輕犯塞，羽書忽訝急飛郵。
禡牙往度重關險，建旐那容一刻留。
明月三更悲鼓角，晴烟萬竈宿貔貅。
乘墉妄意窺吾境，奠枕何由奈敵讐。
忠孝全軍齊縞素，嫖姚列校奮戈矛。
金牌不與全腰膂，鐵胄安能芘髑髏。
戰勝遊魂驚鋌鹿，凱旋享士趣椎牛。
三秦席卷非難事，偏將星奔悵寡謀。
坐屈戎昭親跋履，申嚴師律戢姦偷。
人知福德如中令，誰省恩威似武侯。
過眼七年勞節制，焦心九陛渴才猷。
賜環笑拆封泥詔，疊鼓催裝下峽舟。
織錦何傷讒口捷，憩棠翻作去思愁。
雅懷納納湖千頃，外物區區海一漚。
書怪無心疑咄咄，委懷何事不悠悠。
紛紜歸夢尋猿鶴，浩蕩詩盟狎鷺鷗。
世事未知何日定，才難莫若舊人求。
病深根本宜加護，脈在參苓或未瘳。
德望定須歌赤舄，姓名佇見啟金甌。
蹇余政自臞山澤，漫仕都緣迫釜區。
綵棒乏材供擊斷，鏤冰無技苦雕鎪。
豈期吏責寬三尺，誤辱儒宗放一頭。
袖有神鞭驅款段，意令蹇步逐驊騮。
生遭名德爲知己，誓企清塵力好修。
桂檝穩飛三峽浪，蒲帆歸赴五湖秋。
百年幾見輕成別，萬斛清愁黯莫收。
倚俟泰階明紫極，未愁弱水限瀛洲。
槐庭何日堤沙築，玉食須渠鼎鉉調。
議有異同宜審擇，人無近遠要旁搜。
非才忍負知音遇，引臂追隨萬里遊。
送別周憲使
作者：程公許
朝代：宋

春風浩蕩龍泓口，逢逢船鼓驚雷吼。
皇華使者捧徵書，萬里飛帆上南斗。
岷峨上下十六城，後先持節知幾人。
公來非爭赫赫名，止水何曾風浪生。
腕裏權衡一丹筆，與天通處惟欽恤。
孰知疾惡有剛腸，乃似霜空鷹隼擊。
撓之不濁澄不清，渠自好醜吾何心。
蔽以一言仁者勇，嗜欲淺者天機深。
疇昔聲華塞穹壤，旰食遥知渴忠讜。
紛紛鰍鱔困掇拾，縱壑之鱗多漏網。
公歸便合橫南床，或袖諫紙朝明光。
好將外臺督姦手，鋤却廿年荆棘荒。
功名時來寧我貸，不朽之傳軒冕外。
攬轡埋輪自一時，至今日月炳前載。
才踈意廣一腐儒，青冥倚公借吹噓。
病卧錦江八十日，出門搔首空踟躕。
西南望遠長安日，寒雋陸沉幾千百。
乞與開陳政事堂，更把夾囊細收拾。
軍興料須色目繁，師老力屈民煩冤。
養疽一朝思潰裂，廟謀得不憂本根。
三年福星耀參井，愛士如渴民如命。
只今歸覲太微庭，勿忘棠郊日延頸。
腐儒州縣甘浮沉，骯髒羞作附驥蠅。
佇公入和南風琴，磨崖大書頌中興。
送別彥威姪西歸侍母·其一
作者：程公許
朝代：宋

先集載行橐，叩閽書萬言。
風雲乘快便，雨露沐殊恩。
客裏仍分袂，天涯想倚門。
去留交喜戚，情不盡離尊。
送別彥威姪西歸侍母·其三
作者：程公許
朝代：宋

宇宙暗矛戟，吾當何處歸。
故山幾幸免，暮景儻同依。
若見親知問，愁無羽翮飛。
一簞元自足，底用带金圍。
送別彥威姪西歸侍母·其二
作者：程公許
朝代：宋

況自宦情薄，未忘嫠緯憂。
聖知非我責，若要盡心酬。
牛隴松蘿月，鷗汀水竹秋。
丁寧與將護，待我賦歸休。
送別長翁制幹赴審察·其一
作者：程公許
朝代：宋

戎幕接談笑，薦函聯姓名。
自憐風退鷁，快見浪翻鯨。
知己方圖任，聯鑣夐有榮。
明堂足材具，社櫟復何營。
送別長翁制幹赴審察·其三
作者：程公許
朝代：宋

機欲審而發，瑟調音自諧。
况思萬全計，可畏一毫差。
回斡須羣彥，輪囷疊寸懷。
樵漁暫相狎，鴛鷺豈其儕。
送別長翁制幹赴審察·其二
作者：程公許
朝代：宋

屯雲開宇宙，八表斂風塵。
獵德恢天網，充庭詫蜀珍。
一編元祐學，雙闕武林春。
赤汗青絲鞚，修途款問津。
送別魏校書借參預李先生韻·其一
作者：程公許
朝代：宋

斯文天未椓，世復有斯人。
縹帙磨鉛舊，泥封染墨新。
詞華班馬富，道術魯鄒醇。
滿腹經綸願，逢時氣益振。
送別魏校書借參預李先生韻·其三
作者：程公許
朝代：宋

搔首暮雲碧，懷人酒淺斟。
萬鍾心不動，九鼎力能任。
夜雨青綾直，春風紫禁深。
愛君須引類，一念帝來臨。
送別魏校書借參預李先生韻·其二
作者：程公許
朝代：宋

雙闕一回首，滯留今十連。
河圖元國鎮，泗石待宮縣。
南紀浪翻雪，北風塵暗天。
經營倚天定，九軌達山川。
送劉時可縣丞奉母游岷山
作者：程公許
朝代：宋

西爽抗層霄，南牆日見招。
乘春扶鶴馭，披霧過龍橋。
香火祈親壽，烟霞遠俗囂。
歸來索吟稿，起我意逍遥。
送句甥持敬赴省試
作者：程公許
朝代：宋

外祖憐孫肇錫名，瓊林宴匝兩周星。
果能冠歲露頭角，須信故家猶典刑。
笑問兩昆眉底白，喜覘二老鬢猶青。
遄飛借與秋風便，側耳英聲駭震霆。
送安少愚下第東歸
作者：程公許
朝代：宋

去年遊凌雲，傳觀一篇書。
問客誰所作，作者安少愚。
少愚賓城人，萬里走東吳。
憫俗日搶攘，正途欲荒蕪。
磊塊不能平，憂憤何當攄。
推枕一長歎，落筆萬字餘。
才難繆取舍，政棼費爬梳。
國讎不可忘，儲德要力扶。
肝膈無留藏，首末詳繹鋪。
吾豈貪狥名，致主於唐虞。
書成詣匭投，甘心斧鉞誅。
九天隔雲雨，萬目爭睢盱。
聖恩不忍殺，放使歸田廬。
我心日起敬，未見長欷歔。
今年科詔頒，君來試成都。
邂逅忽傾蓋，名下信不虛。
貌不踰中人，若爲膽滿軀。
革囊三尺劍，束書一蹇馿。
蹙頞談世事，抵掌嗤俗儒。
慨慷三策陳，傲睨衆口諛。
諸公眼如月，誰遣紫奪朱。
少愚囅然笑，得失毫髮如。
行止諒由天，通塞何關渠。
歸歟三間茅，搜我萬卷儲。
抱膝梁父吟，曲肱味道腴。
雅志期古人，昂昂千里駒。
安能徇衆兆，汎汎水中鳬。
今晨忽叩門，謁我摻執袪。
劇談重激昂，欲去仍踟躕。
時俗競佻巧，捷徑爭馳趨。
悅耳或爲忠，仕道寧免迂。
啗以鼎食味，誘以蛾眉姝。
煌煌萬釘饒，翼翼潭府居。
衆醉日以酣，獨立誰爲徒。
世豈有巢由，甘受泥滓汙。
或俛首州縣，或遁跡樵漁。
顧謂今乏材，毋乃幾厚誣。
失計如我輩，苟爲五斗驅。
有志困風塵，浮沉非故吾。
思昔新法行，士有鄭介夫。
斥監安上門，憤世膽氣粗。
一朝勾驛傳，奏疏列畫圖。
天子惻然感，民力幾少蘇。
九原凜如生，千載足起予。
荆舒最護短，植黨盤要途。
如何職冗賤，九關許叫呼。
偪仄復偪仄，視今良可吁。
喧然衆楚咻，甘作嬴秦拘。
所以見君子，羞汗如隕珠。
牛驥不同皁，雞鳳寧同笯。
要當操此心，聖賢爲範模。
借問蘭玉棄，如何蕭艾敷。
詩成爲君歌，臨風怳喑嗚。
向來清廟瑟，忍濫齊門竽。
送家朝南徵君二首·其一
作者：程公許
朝代：宋

萬里岷峨入貢琛，怒風摶上九霄鵬。
人才於國猶元氣，天步如今甚薄冰。
家父憂心宜有誦，嗣王求助可無懲。
男兒不朽須名節，黄木之灣又一燈。
送家朝南徵君二首·其二
作者：程公許
朝代：宋

獵獵霜風不滿旗，留連尊酒話襟期。
紛紜世上無窮事，慘淡江頭欲別時。
未必交枰無活著，只憂起死欠神醫。
疎頑我亦宣州客，傾耳囊封慰所思。
送家歸侍旁
作者：程公許
朝代：宋

隨牒走千里，携家恰二年。
送君歸戲綵，笑我覓行纏。
忍話關山遠，須憑信息傳。
抱持嬌小女，恣索老人憐。
送崔吉甫外刺安康分韻得客字
作者：程公許
朝代：宋

崔郎神駿如天馬兮來西極，霜蹄蹴踏汗流赤。
不令長楸嘶風扈屬車，亦合交河涉冰摧敵魄。
世無善御如王良，可能帖耳受鞭策。
棧雲嵯峩漢江碧，一眼長淮天不隔。
風寒幾處索調護，我有奇謀同藥石。
囊書行萬里，三載京華客。
浮雲黯黮一掃空，歸來雙劍翔鳬舄。
行臺岌嶪立分鼎，叱咤風霆人辟易。
文書曉夜來急急，吏衙事牘看山積。
那知退食清心堂，萬卷敷床客滿席。
落落一世誰憐才，令我推枕三太息。
翺翔半刺頭欲雪，袖長奈何地褊迫。
我聞安康坦途走洛師，內與荆襄梁益通血脈。
軍興生聚計蕭條，嗷嗷悲鴻尚中澤。
鼓鼙何日當罷警，濟時孰是良籌畫。
薰風催熟崆峒麥，本根須人爲愛惜。
志士慘淡意則同，摻袪况復念行役。
君看老驥久伏櫪，一蹴千里如咫尺。
醉歸爲君慨慷擊唾壺，天雞三叫東方白。
送平章解機政以保寧之節榮還里第
作者：程公許
朝代：宋

孔山高嵯峩，其下一區宅。
敷床萬牙籤，寧取籯金積。
委身事君子，星駕莫遑息。
豈不念林巖，政爾柄樞極。
巨川爾杭之，陛下心以懌。
累章拜俞旨，告廷敭顯冊。
一笑堂印拋，我友浮丘伯。
士以名德重，如護萬金璧。
受寵惕臨深，持滿常懼溢。
恭惟學古胸，富有經世策。
探懷取二三，興運際五百。
賢人如參朮，足以壯國脈。
茲理要密庸，寧復膠於迹。
肘後可無傳，能使壽金石。
先生還孔山，宸奎揭素壁。
似勝平泉墅，林立萬株石。
向來翹材館，楹桷富山積。
終焉愧輪囷，可能補寸尺。
淛潮浪拍天，歸帆風借力。
百拜壽斯文，華皓配南極。
何當脫拘攣，日侍維摩室。
送彥威姪赴類省試
作者：程公許
朝代：宋

吾兄仙去幾何年，情未能忘一綫傳。
相見幽明參勇决，正須行藝兩渾全。
世科從此傳燈廣，親黨同時奏凱旋。
孝友令恭天所祐，修途萬里穩加鞭。
送悅齋先生
作者：程公許
朝代：宋

風塵三十年，世途日險窄。
嬋娟棄土梗，倚市競容澤。
大雅何寂寥，志士三歎息。
維皇惠斯文，爲國永壽脉。
靈光巋獨存，碩果有不食。
坤維返全璧，北墅歸散策。
天開景氣新，晴破層冰積。
疇咨耿宵慮，圖任先耆德。
披雲絢天章，趣駕覲宸極。
喉舌俄申命，股肱待宣力。
解絃未爲難，航險那可忽。
涇渭不同流，薰蕕詎相入。
所虞憤失職，陰拱或伺隙。
事須衆賢和，乃可殄行堲。
沉幾陛下聖，虛己言路闢。
稍欣元氣充，猶慮外憂迫。
敵情任反覆，廟論須謹密。
功名百尺竿，家國萬金璧。
平生一知己，瓣香無愧色。
駑怯勉荷擔，遲頑費推激。
大艑駕雲濤，薰風飽帆席。
丁寧耳面命，遠別何須惜。
寬以七月程，修門拜赤舄。
送憲使江寺簿赴召
作者：程公許
朝代：宋

沃野三千里，春風十六城。
顧憂寧易釋，遣送定非輕。
憶昔光華賦，隨軒老稚迎。
根株探吏蠹，疴癢察人情。
漢網寧疏漏，周原數按行。
堰渠豐䆉稏，犴戶絕笞榜。
六詔寂無警，三農容雜耕。
與民爲父母，斂惠到孤惸。
江漢今猶昔，人才世載英。
頹流無砥柱，公道莽榛荆。
能使薰蕕別，端由藻鑑明。
綱條雖整肅，襟度乃恢宏。
行路無思犯，濡絲已載賡。
前旒應渴見，方底趣終更。
豈有坳堂水，能容碧海鯨。
佇翔幽谷羽，入囀上林鶑。
聞道宗風媺，推高月旦評。
榮非同象笏，愛亦異金籯。
博士尤姱節，端公更直聲。
流芳鎸琬琰，仍世盛簪纓。
早並膠庠彥，同爲館下生。
詩書勤澡濯，聲譽響鏗鍧。
棘路仙班近，麻壇守紱榮。
徒勞將使指，未足展修名。
王事猶多難，朝陽待一鳴。
吾君元盛德，廟算豈佳兵。
鷸蚌牢相守，貔貅滯遠征。
秋砧霜滿戶，曉角月連營。
縱幸齊疆復，難輕海上盟。
所憂新鬼大，何日泰階平。
世論難撐拄，天時會擴清。
狼心寧易厭，魴尾恐加赬。
椎剝無餘算，絲何忍取贏。
急須元氣護，可使內憂并。
否極當逢泰，屯餘合遇亨。
絲綸九天下，羽翼一朝成。
已卜皇圖永，寧憂敵勢勍。
公歸瞻負扆，朝罷謁阿衡。
勿吝謀猷告，頻將底裏傾。
致身須豹尾，平武即鵬程。
有客青衫陋，逢人白眼瞠。
愧無長袖舞，愁對短燈檠。
天憫龍鍾極，身遭鑒賞精。
鹽車華錦繡，土鼓發韺䪫。
披豁叨深眷，暌違耿素誠。
誰云鴛序遠，忍欠鯉魚烹。
願效鷹鸇擊，生憎虎豹獰。
送公騰召駕，撩我動心旌。
湔祓慙褒衮，凄凉乏報瓊。
松筠青不落，看取歲崢嶸。
送成都倅黎德升赴召崔侍郎薦士召者五人三首·其一
作者：程公許
朝代：宋

憶侍西征幕，叢談夜達晨。
別來青鬢換，喜見紫泥新。
宸極拱朝幘，曉星看蜀珍。
一朝樓五鳳，積憤洗峨岷。
送成都倅黎德升赴召崔侍郎薦士召者五人三首·其三
作者：程公許
朝代：宋

已往嗟奚及，方來當若何。
幸無疏藥石，庶可起沈疴。
讎僞半盧扁，滌腸須華佗。
康時付公等，隨分且絃歌。
送成都倅黎德升赴召崔侍郎薦士召者五人三首·其二
作者：程公許
朝代：宋

塵暗朔風急，雨淫晨景昏。
憂心長似擣，欲語吐還吞。
持底舒天步，云何塞亂源。
熱官餳裏鴆，名節貴璵璠。
送本仲聘君分韻得良字
作者：程公許
朝代：宋

國家全盛時，幅員萬里長。
委幣到空谷，靡才不周行。
豈其貴自珍，而病匿弗彰。
南渡今百年，蜀遠天一方。
彝典僅歲貢，幾人與庭揚。
况復多沮撓，誰不甘摧藏。
戎軒起耆哲，禮羅極精詳。
穎脫者家父，玉質而金相。
邂逅志念同，惻怛根本傷。
拔尤首推轂，有詔催嚴裝。
吾黨一吐氣，彙征類破荒。
慨昔升璧水，瀝血籲紫皇。
百壬眩縮頸，斯文彌耿光。
倫魁合騫飛，吏選何回翔。
孰知五色絲，未盡一皂囊。
殺氣昏宇宙，洚流渺津梁。
何以却外侮，盍先正皇綱。
翕合賢德聚，更須股肱良。
壽脈庶可續，客邪不難防。
癙思耿宵寤，傾耳鳴朝陽。
名節勉自立，官職那得忙。
大難我同榜，諸老競剡章。
渠豈州縣材，籍甚英俊場。
相期上連璧，少待同飛航。
我自分斂退，爲君喜激昂。
流目大江滿，執手薰風凉。
豈無佩繽紛，奮起相頡頏。
世味竟落寞，暇日聊相羊。
友誼古所重，心知遠難忘。
歲晚有良約，岷山瑶草芳。
送李季才戶部出守衡陽
作者：程公許
朝代：宋

君來我去國，我還君得州。
世事巧違人，參辰不同謀。
庚午蜀貢琛，君名亞龍頭。
回翔三十年，班序晚見收。
邊聲震宇縣，樞筦須良籌。
心期白粉闈，晉扈翠雲裘。
忽以外庸請，高軒擁前騶。
展也清廟器，若爲南國侯。
事會轉轇轕，材難費搜求。
似聞石廩峰，瓊佩鬰飛浮。
其下維清湘，杜蘭滿汀洲。
官閒足娛玩，聊以寬隠憂。
良會當有期，玉泉來蹇修。
芳聲保不沫，歲晏終綢繆。
我迂諒無補，行世况鮮儔。
言歸承明直，塵容祇含羞。
思土重紆軫，風埃苦淹留。
佇君建名業，同理溯峽舟。
白首三間茅，相依岷峨陬。
送李微之以史學召
作者：程公許
朝代：宋

鴻蜚冥冥天宇空，誰令矯翮修門羾。
承平在昔朝多賢，猶念丘園天爵共。
泰山豹林來復去，河南白雲堅不動。
斯文程伊嗣興起，露門日日峨冠誦。
雖然去就跡參差，高風等是光吾宋。
秀巖素心非少室，萬卷本期供世用。
當家幸有二仲賢，不妨老子琴三弄。
紛披竹素勤日課，蕭索松風酣午夢。
有來虞旌賁空谷，例與蜀珍入包貢。
中興鉅典未殺青，千古傳疑須折衷。
文孫嗣服渴延佇，太史泚筆待錯綜。
姦諛已死不難誅，古今一轍猶聚訟。
緇衣信能心愛士，白駒誰復語含諷。
丈夫出處亦何常，毫芒難博丘山重。
勿學退之憂史禍，勿似子長誇雍從。
孤騫終不嚇腐鼠，覽輝未易來翔鳳。
平生我亦煎百憂，四月長江遠追送。
丁寧寄語季成甫，東華冠蓋真一鬨。
時撐小舫漾湖光，莫遣紅塵撲飛鞚。
扶持姱節早歸來，世故紛紛付時棟。
送楊元光隨編修李季才出守衡陽·其一
作者：程公許
朝代：宋

逃虛喜聽足音跫，况是鄉人萬里逢。
江海茫茫天盡處，又携書劍入湘中。
送楊元光隨編修李季才出守衡陽·其三
作者：程公許
朝代：宋

君家屋近我先塋，累世交遊意氣親。
夢斷金梯山下路，欲談往事恐傷神。
送楊元光隨編修李季才出守衡陽·其二
作者：程公許
朝代：宋

君到瀟湘漸迫秋，鄉關音問轉悠悠。
思歸少忍烟塵息，回鴈峰前莫浪愁。
送楊元光隨編修李季才出守衡陽·其四
作者：程公許
朝代：宋

萍梗天涯幸有依，魚兮川泳鳥雲飛。
祝融紫蓋題詩了，早趁賢侯召駕歸。
送游提刑祕閣赴召三首·其一
作者：程公許
朝代：宋

舊聞游監簿，姱節紹熙朝。
有子登臺省，危言動冕旒。
不容求外補，親政復旌招。
四海澄清志，無寧久使軺。
送游提刑祕閣赴召三首·其三
作者：程公許
朝代：宋

外敵日侵伐，滋爲元氣傷。
憂心耿不寐，洗耳待封章。
弱植如羈羽，知音念五羊。
因書及疏賤，决起尚榆枋。
送游提刑祕閣赴召三首·其二
作者：程公許
朝代：宋

日馭中天運，冰山失勢多。
可能羣枉杜，端藉衆賢和。
公去應前席，人言合上坡。
調停前轍誤，國事竟如何。
送考功劉大著出守嘉禾分韻得相字
作者：程公許
朝代：宋

夙昔抱奇志，取友周四方。
遠遊阻風塵，隠思鬰衷腸。
羞以麋鹿性，綴茲鴛鷺行。
三年去復還，同省皆望郎。
劉侯交最久，德履金玉相。
佩瓊矯衆嫮，製荷耿孤芳。
暫寄錦衾直，倚登白玉堂。
忽以刺郡請，翻然整歸裝。
安輿擁鶴髮，懷綬榮錦鄉。
那知槜李城，騎竹喧道傍。
矯首候鳴騶，如渴須飲漿。
紫禁屢入對，從前幾封章。
肯袖活國手，春疇課耕桑。
納約易爲入，公寧久回翔。
熟看氣弘毅，致遠可易量。
蹇我歸未能，遲留重慙惶。
亦思丐一麾，庶以毫髮償。
樂莫樂心知，執手歌慷慨。
安得飛霞佩，雲霄相頡頏。
送葉鎮之釋褐授信州推官歸台州
作者：程公許
朝代：宋

天涯一見便綢繆，二十年間詫兩優。
不以聲名誇衆雋，欲將文行輩前修。
懷章趁酌椒觴壽，分幙還尋璧水游。
蜀客念歸歸路梗，卜鄰儻許傍丹丘。
送道傳姪旅中赴省
作者：程公許
朝代：宋

上國友多士，三年期一鳴。
藝須專必勝，祿逮養爲榮。
門戶久灰冷，雲霄如砥平。
五豪同著便，一爲起家聲。
送道傳姪補中國學二首·其一
作者：程公許
朝代：宋

竹林挺挺固多賢，子更姱修鼎盛年。
一縷千鈞扶世緒，三條八韻壓儒先。
辟雍振鷺翔而集，幽谷鳴鶑自此遷。
可但積分縻好爵，事須學識細磨研。
送道傳姪補中國學二首·其二
作者：程公許
朝代：宋

冰霜一節感親恩，褒詔東來耀里門。
孝敬自能通造物，否臧勿用較煩言。
靈椿未老須三釜，折桂歸來共一尊。
須信倚門朝夕望，未容六館駐何蕃。
逢源堂
作者：程公許
朝代：宋

務學有彝訓，左右逢其原。
後生巧穿鑿，末派迷本源。
世不有先覺，誰當警羣昏。
佩衿來于于，千古師道尊。
連日得關表捷報聞敵騎無復留境上者志喜成詩
作者：程公許
朝代：宋

十里旌幢轉曉風，行營日報捷書同。
悠悠何補青油畫，栩栩驚回畫角雄。
壯士有懷時拔劍，仁人無策弛張弓。
天機翕闢一翻手，看取桃林騎火紅。
連日快晴登金華菴觀大面諸峰
作者：程公許
朝代：宋

齋心謁殊庭，異境目力眩。
積陰疑漏天，媧石誰與鍊。
列仙喜我至，一笑晴景現。
絮雲斂太空，螺翠敞大面。
正位儼宸極，羣峰拱星弁。
烟雲互吐吞，草木鬰葱蒨。
錯磨金碧麗，襞積霞綺絢。
平生飫看山，及茲頗創見。
常聞西城君，承詔通明殿。
玉虬層空來，寶室仙境擅。
真侶萬五千，朝夕侍游燕。
凝神杳渺間，稽首瓣香薦。
倏看碧瑶岑，坌起白雲片。
溟涬含一氣，瞬息閲千變。
意恐大隗迷，或作巨鼇抃。
仙者奚異人，豈忍爲獨善。
利欲膏火熬，是非蠻觸戰。
持是以求仙，何異沙作膳。
吾身信浮漚，世事如掣電。
本來一晶明，初不假方便。
隨緣聊爾耳，可使爲物轉。
寸田須鋤耘，老屋亟營繕。
行迷及未遠，補過以無倦。
飈游如有聞，印我本誓願。
他年童初館，或可備精選。
連日駐白帝城懷古感事閲陸放翁詩集追和其韻
作者：程公許
朝代：宋

益以搤爲國，前後闢兩門。
劍棧徑偪側，峽江浪崩奔。
盤礴六十州，奠位西南坤。
天險豈輕設，參旗寧易捫。
我行當嚴冬，岸沙高漲痕。
絕壁走猱玃，深潭伏鼉黿。
東逝注滄海，西來非一源。
相傳石筍三，下接灧澦根。
長懷草廬公，受遺龍準孫。
志節局不展，德義深可尊。
矧伊躍馬壯，得與同日論。
形勢今猶昔，世故難爲言。
撫事重感慨，遐瞻莽塵昏。
空餘瀼西東，未泯冰雪魂。
臘殘春意動，清波躍河豚。
撾鼓趣下峽，渚宮同一尊。
遂寧喻生畫鹿甚精介同官梁知丞謁余因令作八幅圖帳適赤城觀主惠一鹿甚馴未數日忽又一鹿奔至縣圃非邑士所豢養者竟不詳其所自來物理感召畫龍而致真龍似未足爲誕也借邑士張權父詩韻以贈之
作者：程公許
朝代：宋

生不逮治古，郊藪觀鳳麟。
頗愛麋鹿性，似是我輩人。
食苹詠周雅，祝網依湯仁。
幸不主八卦，非關十二辰。
無魂休我欺，掇皮詳皆真。
佳哉喻生筆，能與元吉倫。
雅可簿書堆，坐有澗壑春。
適意自起卧，匿樹如徼巡。
便思投手板，長嘯岸白綸。
藉爾爲我駕，仙會陪末陳。
人生幾舜華，洞天自靈椿。
謹護此畫本，勿遣侵俗塵。
遊下巖崇封院·其一
作者：程公許
朝代：宋

鼓枻前春過下巖，空將目力寄雲端。
而今真箇巖頭去，領取烟雲潑袂寒。
遊下巖崇封院·其三
作者：程公許
朝代：宋

殘麥從渠官奪之，山僧何用怨長饑。
人間六月紅塵裏，無此玉龍千丈飛。
遊下巖崇封院·其二
作者：程公許
朝代：宋

石扉深鎖一龕雲，未必人間隻履存。
持鉢欲尋劉道者，鏌鋣不在刻舟痕。
遊下巖崇封院·其五
作者：程公許
朝代：宋

清虛堂裏話襟期，友似蘇黄從可知。
墨寶惜無人愛護，漫令遶寺覓殘碑。
遊下巖崇封院·其四
作者：程公許
朝代：宋

二蘇屐齒尚班日，憔悴涪翁竄逐還。
卧虎跳龍遺筆墨，祇今精悍滿江山。
遊中巖晴烟如春尤覺林壑之勝也
作者：程公許
朝代：宋

晴嵐暖翠中巖寺，十二年間得再遊。
三筍龕深香不散，萬松山擁霧難收。
鷲峰付囑雖常住，雁蕩經行豈易求。
欲識老師真面目，白雲深處澗泉流。
遊仙二章上范殿撰潔菴先生·其一
作者：程公許
朝代：宋

風埃曀八表，濤瀾浩無涯。
岧嶢崑崙峰，高與星緯排。
真人撫元運，太虛以爲家。
控轡下碧落，蜚步凌紫霞。
周覽興未已，歸憩誰與偕。
喬松撫瑶瑟，偓佺薦瓊花。
顰蹙睨塵世，腐鼠紛攫拏。
迢遥五雲佩，蕩漾八月槎。
我欲往從之，層雲不可階。
素心耿相照，退當三月齋。
遊仙二章上范殿撰潔菴先生·其二
作者：程公許
朝代：宋

空山學仙子，幽獨性成癖。
誰令一念差，失脚塵網密。
隨緣翫泡影，隠思曉繼夕。
了了三生夢，掣電了無跡。
豈不志遠遊，誰爲傅羽翼。
抱關覘紫氣，跪履問黄石。
靜慮儻冥契，玄機詎難入。
縞髮古仙公，遺世而獨立。
惝恍如有遇，一言曰守一。
引臂許相從，長生託瑶籍。
遊東坡和柯山潘邠老舊賦
作者：程公許
朝代：宋

恭惟廊廟具，歲晚落江湖。
豈不三緘舌，深慙七尺軀。
若爲周士貴，翻作楚囚拘。
詩款催供上，皇聰莫可呼。
孔融成幸免，柳子豈真愚。
瓢酒那能醉，叉錢可得腴。
貧雖無四壁，夢不到清都。
赤壁一枝笛，寒溪十幅蒲。
故交同縞紵，廢壘借耰耡。
未分徑爭捷，可憐錐也無。
是非端自定，流落坐成迂。
四海老泉水，一時丹穴雛。
士皆憐大器，手不轉洪樞。
擬問靈蓍卜，難憑造化爐。
喑喑櫪下馬，汎汎水中鳬。
富貴危探虎，烟波夢釣鱸。
定知鏗舍瑟，終不亂吹竽。
榛莽開金地，江山稱畫圖。
何當麾斗柄，相與第天吳。
生世須如此，不然非丈夫。
遊永康靈巖寺
作者：程公許
朝代：宋

詰曲山蹊遠世氛，荒寒古寺薦爐熏。
清泉迸石韻寒玉，翠邏倚天施白雲。
半藏石經真健婦，一龕古貌現聲聞。
遲留恐遇魚鳬叟，嵐靄浮空日易曛。
遊涪州北巖
作者：程公許
朝代：宋

恭惟同出自，斯文其在茲。
白衣帝王師，古聞今所疑。
慘澹涪江濱，烟雨寒無炊。
一編洗心易，後學之蓍龜。
學禪譙夫子，窺牆胡不麾。
茲道貫三極，何曾限籓籬。
柱史接武來，相望幾何時。
舊隠勤汛掃，大書挺雄奇。
江山著羈臣，千古同一悲。
渠自氣浩然，何成復何虧。
高堂儼遺像，寶墨鎸豐碑。
往者不可作，搔首空涕洟。
蕭蕭北巖松，悠悠我之思。
遊玉林午飯九曲池觀偃松過法華院至上方觀東坡題柱晚至沈氏小玲瓏施兄携酒來會施本成都人僑居湖三世矣
作者：程公許
朝代：宋

玉林散策才亭午，九曲流觴對偃松。
脫盡皮膚見真實，卧看桃李競丰容。
上方細看錐沙刻，丈室連澆玉乳濃。
蜀客相逢天萬里，不妨暖酌小玲瓏。
遊石湖
作者：程公許
朝代：宋

雨過春塘水慢流，喚船聊作石湖遊。
水亭風檻今餘幾，越壘吳臺相對愁。
笑拂壁題如覿面，憶從鄉老話遨頭。
不知化鶴曾歸否，更撚梅花一餉留。
遊道何二山晚飲倪氏玉湖
作者：程公許
朝代：宋

草草盤蔬一酒壺，虎巖小憩轉金輿。
靜觀生物春風裏，笑拂詩牌劫火餘。
散策松陰寒悄悄，擷香梅逕雪踈踈。
歸航未迫西山暮，碧浪湖邊看網魚。
遊靈隠寺
作者：程公許
朝代：宋

夙好在巖壑，强持縛纓簪。
野性當奈何，惝恍如驚麕。
京華百萬家，𧥄𧥄瓦疊鱗。
海氣蕩煩暑，作威凌轢人。
湖山招我來，九里松風清。
稽首靈鷲山，西瞻目若營。
云何一峰碧，飛來如羽輕。
俗見囿畛域，達觀渺沙塵。
不見毗耶離，示病老浄名。
古掌斷世界，猶如陶家輪。
竺慧去不返，雪猿呼莫聞。
斯言誰與證，萬壑空烟雲。
老禪法龍象，談麈紛縱橫。
萍蓬萬里外，繾綣猶鄉情。
齋盂乳鋪玉，茗椀花糝瓊。
兩腋扶清風，取意巖壑行。
冷泉掬清泚，五峰凌崢嶸。
真賞味無味，內觀湛空明。
可能一枝筇，雲水自由身。
永愧隠峰老，勇決拂衣巾。
過中巖渡月出峨眉山上
作者：程公許
朝代：宋

返照中巖渡，峨眉分外清。
一彎新吐月，共我兩忘形。
露下沙逾白，宵寒酒易醒。
荻花風索索，擁被不堪聽。
過房公湖臨發廣文載酒登南樓聽隠士陳希逸彈琴讀鴈湖先生詩及悅齋先生賦
作者：程公許
朝代：宋

湖蕩匝城府，堤柳一徑通。
森戟晝漏永，闃如墟野中。
掣鈴三日留，鬰鬰殊寡悰。
登埤展遐眺，盪我磊磈胸。
溝畦磨衲麗，烟蕪圖采工。
廣文一尊酒，邂逅清賞同。
慨昔石林老，小駐雙旌紅。
燕坐鳬鶩退，行散龜鶴從。
得句陵子美，高世猶房公。
想此據胡牀，長嘯延清風。
想此躡珠履，和月吸酒鍾。
想此援采毫，醉題揖遥峰。
想此披綺裘，憑高目征鴻。
逸駕渺難追，風光爲誰容。
空餘翰墨香，披拂葭葦叢。
翠琰子由賦，正聲響笙鏞。
千年古徐州，綺疏貫晴虹。
過眼不再讀，恨我性識蒙。
喬木噪晚鴉，低囘馬首東。
綠綺有餘韻，因之訊仙翁。
過眉山謁鄉耆宿李八丈提刑
作者：程公許
朝代：宋

憶昔下吳會，拜公古渝州。
別來忽星紀，不知幾三秋。
豈不願舂糧，占烏渠渠屋。
良期苦難儷，千里勞遠目。
公家難兄弟，與蜀關重輕。
峨眉疊連娟，石筍屹崢嶸。
維國有著龜，維士有司命。
並生天地間，受命獨也正。
憂端日搶攘，世論滋軟熟。
誰謂空谷遠，有美人如玉。
我如南州橘，托根非不深。
踰淮恐成枳，望遠勞我心。
鮐背髮皤然，齒頰探骨鯁。
跪履乞一言，書紳以自儆。
過茶坡栗坡回望平川杳靄
作者：程公許
朝代：宋

上到茶坡又栗坡，瘦筇倚倦碧嵯峩。
那知一片烟雲澹，望眼偏於此處多。
過萬里橋辛巳春仲二十五日送別先君於此俛仰四年不勝感愴
作者：程公許
朝代：宋

漲綠平堤萬里橋，安輿欲去此遲留。
了知薪盡無餘火，猶復情癡認刻舟。
終古不磨方寸恨，深恩未有一分酬。
回頭菽水中年樂，擁袂汍瀾涕莫收。
過金堂迂路登三學山李八百仙人道場
作者：程公許
朝代：宋

失脚塵土窄，謁歸旬朔暫。
迂徑款名山，攀險得幽翫。
平川開靄杳，長江遠疏散。
驅車松柏陰，闖戶風日淡。
樓居規制古，殿壁丹青暗。
仙翁李八百，曾舉陟霄漢。
遺跡古未陳，見我若笑粲。
靈液噴幽喦，枯楠茁新幹。
黄冠肅延勞，綠茗勸澆灌。
饑腸殷雷蟄，塵慮忽冰泮。
碑閲唐隸遒，詩爲處士歎。
三生學精苦，一日升汗漫。
我豈無宿緣，心猶憫世難。
思見甲兵洗，永息氈毳悍。
王度式金玉，民勞拔塗炭。
翛然一儒腐，不自省疏緩。
强令事馳驅，終覺窘羈絆。
何當脫屣去，託跡烟霞伴。
宮洞吟步虛，丹經嚴靜觀。
太初以爲鄰，巧歷那可算。
松風天末來，爲我發永歎。
道傳山丹一本兩花舉以見遺夜窗翻書偶見劉潛夫嘗賦云偶然避雨過民舍一本山丹恰盛開種久樹身樛似蓋澆頻花面大如杯怪疑朱草非時出驚問紅雲甚處來可惜書生無事力千金移入畫欄栽因借韻同賦一首
作者：程公許
朝代：宋

種類山茶花較大，一根恰有兩枝開。
鉛砂煉熟大還鼎，琥珀琢成雙勸杯。
威鳳想從丹穴下，飛仙近自赤城來。
便船惟會加培養，寄伴階庭芍藥栽。
道山諸丈置酒飲餞秀野園以詩謝別
作者：程公許
朝代：宋

去國飄然一障乘，都門祖帳集華簪。
黄梅未雨熱如沸，白葛當風凉滿襟。
江國頗堪千里寄，蓬山遥想五雲深。
論思禁闥須公等，肯念交盟數寄音。
避暑鏘璆亭
作者：程公許
朝代：宋

老怯新秋暑鬰蒸，晚風水檻一披襟。
試教通閘喧雷鼓，何似穿崖響玉琴。
默坐自能醒渴夢，微吟時與和清音。
專城大似專丘壑，不待山行記蔚深。
邑令招講上元故事與簿尉同賦二首·其一
作者：程公許
朝代：宋

星弁熒煌鼎足三，河陽春意十分添。
和衷總是清時瑞，令節應須樂事兼。
山徑晚陪瓊玉佩，訟堂夜醉水晶簾。
羽書撤警年方熟，賸折梅花插帽簷。
邑令招講上元故事與簿尉同賦二首·其二
作者：程公許
朝代：宋

人情悅豫樂音諧，新覺華譙氣象佳。
璧月輝輝三夕永，榆星歷歷九霄排。
笙歌圍坐花如海，殽核堆山酒若淮。
富貴方來付公等，五雲深處豈無階。
郡事多冗命繩翁拉彥翔則明德素遊趙園彥翔歸以五章示教用韻·其一
作者：程公許
朝代：宋

戰氛塞蠶叢國，决策下勝峰山。
避地客江湖久，著書無頃刻閒。
郡事多冗命繩翁拉彥翔則明德素遊趙園彥翔歸以五章示教用韻·其三
作者：程公許
朝代：宋

簡編得趣自熟，軒冕於我何加。
喜爲勝遊着句，未須歸賦落霞。
郡事多冗命繩翁拉彥翔則明德素遊趙園彥翔歸以五章示教用韻·其二
作者：程公許
朝代：宋

世溷溷爭捷徑，髮種種不勝簪。
款門恰來石友，倚檻同觀玉岑。
郡事多冗命繩翁拉彥翔則明德素遊趙園彥翔歸以五章示教用韻·其五
作者：程公許
朝代：宋

浮生何適非寄，百慮非言可宣。
誰能尋訪樂土，籲天僑立西川。
郡事多冗命繩翁拉彥翔則明德素遊趙園彥翔歸以五章示教用韻·其四
作者：程公許
朝代：宋

俗氛妨人選勝，危坐待歸啜茶。
聽渠說山說水，撩我清夢還家。
郡以閔雨勞民曹顔若春有禱於仰山塔誠念感格甘澤隨應辱教佳製借韻以謝
作者：程公許
朝代：宋

鵲尾爐香半未灰，古潭瞥地撼風雷。
單車陟降固勞止，萬壑喧豗亦壯哉。
高廩正須端策驗，應門已報送詩來。
憂時更願人才富，重與南山詠有臺。
重九前一日到家
作者：程公許
朝代：宋

霜日晶熒水尚肥，順風一舸送將歸。
黄花笑我猶牽俗，得似淵明勇拂衣。
重陽即事
作者：程公許
朝代：宋

爛漫三年藥市遊，饑驅忽到字江頭。
凄凉風色欄干暮，靉靆晴雲䆉稏秋。
紅葉不知人恨遠，黄花慣與客供愁。
諸君正爾癡官事，誰共高吟百尺樓。
重陽後一日親友會飲於滄洲以初九未成旬重陽即此辰探韻得初未二字·其一
作者：程公許
朝代：宋

雅志厭闤闠，考槃樂郊墟。
言歸憩桑梓，不憚躬拮据。
歲晚此棲宿，佳氣鬰扶輿。
淫雨度陽節，晴雲吐月梳。
獨酌良亦佳，所思在羣居。
晨興喜復晴，草具何可徐。
黄花有餘馥，白酒無多儲。
清灘蟄雷吼，輕霞綵幄舒。
翳然林水間，舒嘯天籟虛。
雪髯醉先起，衆賓且躊躇。
人生有定分，適意不願餘。
衣食粗能給，吾當賦遂初。
相期晚節堅，結社同樵漁。
重陽後一日親友會飲於滄洲以初九未成旬重陽即此辰探韻得初未二字·其二
作者：程公許
朝代：宋

風露澹秋容，汀洲肅秋氣。
吾廬倚高寒，遊目周品彙。
既空買山資，恨欠除堂費。
醪觴漾籬菊，淺酌殊有味。
蜜餌雜園蔬，何妨食之既。
興酣一憑眺，情感怱累愾。
裔夷恃天驕，邊關猶鼎沸。
殺氣纏慘澹，將材乏沈毅。
吁嗟楚芡荒，遑恤頃筐暨。
腐儒拙料事，積憂漫如蝟。
伊昔賢哲人，用智奔流未。
駟隙詎容追，蟻潰可不畏。
索裘已較晚，寒機密經緯。
重陽後一日陪憲節登清音亭飲見易亭即席和韻
作者：程公許
朝代：宋

一封諫疏徹銀臺，感憤題詩醉墨堆。
喚醒菊邊秋寂寞，爛游松下逕縈回。
參軍逸韻頻欹帽，詩老多情不放杯。
勝日追隨容湛輩，從容歸騎不須催。
重陽陪諸鄉丈遊水樂洞過風篁嶺龍井張飲觀兩蘇仙辯才法師像晚憩楊家梅園歸路小雨
作者：程公許
朝代：宋

凜秋天氣佳，令節天賜沐。
客居意莫展，勝賞諾已宿。
風澹湖不波，霧斂山更簇。
畫舫厭囂喧，筍輿恣追逐。
閒尋水樂洞，嵌空韻琴筑。
烟雲互吞吐，臺館適涼燠。
非無人力勝，亦自天巧足。
側步滑青苔，醉面爽飛瀑。
風篁轉幽徑，龍井鑑寒玉。
默堂定未起，清風誰與續。
四海兩仙翁，三生緣契熟。
定知明月夜，屐響答空谷。
歸路取名園，移尊屢更僕。
凍雨不成泥，騶騎未須趣。
峨岷渺何在，萬里勞遠目。
安得天瓢翻，盡把邊塵沃。
文昌德宏毅，承旨氣肅穆。
溫雅奉常卿，忠憤膠庠博。
宮講靜有儀，正字竭忠告。
而我贅其間，自省羞樸樕。
明堂索桴棟，底用采卷曲。
平生邱壑姿，本不耐羈束。
撫事長鬰陶，臨觴轉顰顣。
故園俯大江，繞屋藝嘉木。
何以娛歲晚，籬落森杞菊。
糗糧幸有儲，那不返耕築。
金山寺
作者：程公許
朝代：宋

畫圖省識金山面，短褐風吹入畫圖。
玉鏡臺空螺髻直，海潮音散蜃樓孤。
歸田擬共江神約，鼓枻容追越相逋。
百一十城才發軔，指南端不負文書。
鎖宿餘半月得閒讀書喜而有賦·其一
作者：程公許
朝代：宋

日月疾跳丸，簡篇浩烟海。
弓旌誤誘去，歎息可中悔。
鎖宿餘半月得閒讀書喜而有賦·其三
作者：程公許
朝代：宋

薰風鎖重棘，襆被去何勇。
私我幾日閒，此意千金重。
鎖宿餘半月得閒讀書喜而有賦·其二
作者：程公許
朝代：宋

馬瘏僕亦倦，得休苦無多。
剝啄復剝啄，奈此分陰何。
鎖宿餘半月得閒讀書喜而有賦·其五
作者：程公許
朝代：宋

王事有期程，稱意不可再。
寄言山中友，勿誤青衫愛。
鎖宿餘半月得閒讀書喜而有賦·其四
作者：程公許
朝代：宋

晴檐蔭虛白，夜燈耿閴寥。
自憐聲吾伊，亦復如聞韶。
長生觀拜謁碧落侍中觀巨楠
作者：程公許
朝代：宋

功行三千未易圓，活人陰德最爲先。
一瓢酒釀春江醁，百尺楠藏洞府天。
道骨想從玄祖受，高風應許裔孫傳。
珥貂碧落猶官府，何似鞭鸞陪散仙。
閲邸報上臨朝召用二三耆德志喜有賦過眉山呈悅齋
作者：程公許
朝代：宋

人間二十八年事，天運盈虛一剎那。
金塢漫憂無處著，冰山想復誤人多。
問唐偃月消磨幾，奈魯靈光岌嶪何。
黄道方看升日轂，洗兵馬更挽天河。
除夕和唐人張繼張祐即事四絕句·其一
作者：程公許
朝代：宋

六花集瑞九重天，禁漏催朝夜不眠。
流落那知新歷換，楓橋寺外看漁船。
除夕和唐人張繼張祐即事四絕句·其三
作者：程公許
朝代：宋

一笑升沉休問天，贊房贏得日高眠。
五湖浪透門前港，何不乘風穩放船。
除夕和唐人張繼張祐即事四絕句·其二
作者：程公許
朝代：宋

經世無才慕管蕭，風塵搔首故鄉遥。
瘦藤忽夢尋梅去，裊裊寒溪獨木橋。
除夕和唐人張繼張祐即事四絕句·其四
作者：程公許
朝代：宋

一簪華髮雪蕭蕭，流景星馳道轉遥。
撥倦寒爐雞唱曉，春風携手趙州橋。
除夕立春送姪女歸句氏娣家兄弟甥姪皆會席上
作者：程公許
朝代：宋

歲除還有歲更新，華髮相看手足親。
千古風流企王謝，兩家情味匹朱陳。
纏紅飲徹椒觴曉，剪綵歡生綺席春。
瓜葛綢繆寧易有，况兼樂事與良辰。
陪尚書遊中巖夜大風雨尚書及任卿史石泉皆耆年德清諧季并余以晚輩侍
作者：程公許
朝代：宋

中天臺殿倚竛竮，憶昨深登六歲零。
霧鎖巖扉須玉鑰，雲扶革履上青冥。
三峰靜對厖眉秀，雙璧驚回醉眼醒。
風雨三更龍象集，祖師意旨付誰聽。
陪憲節飯石堂書院渡江游雙泉墅即席和韻
作者：程公許
朝代：宋

箯輿杭野渡，竹逕繞平疇。
紅蓼前宵漲，黄花幾日秋。
談鋒蜚屑玉，巖竇答鳴球。
山水饒心賞，能忘恤緯憂。
陪憲節飲見易亭及萬里樓和韻二首·其一
作者：程公許
朝代：宋

郭洞春深物象妍，得陪繡斧漾觥船。
連山崷崒檐楹外，六畫分明几席前。
記就儘教騰紙價，碑成還恐費松烟。
熟知邱壑饒心賞，正未能忘賦下泉。
陪憲節飲見易亭及萬里樓和韻二首·其二
作者：程公許
朝代：宋

天宇修眉分外妍，雷垣波靜穩行船。
向來蛟鰐驕無奈，今日鳧鷖戲滿前。
爽氣逼人漙瑞露，醉題眩眼爛非烟。
薄才羞與雲龍啜，脫骨端須第一泉。
雨中送客觀魚閣
作者：程公許
朝代：宋

送客觀魚閣，山光水色中。
最憐秋慘澹，况復雨溟濛。
坐久覺衣薄，杯行到手空。
恨無佳句子，喚醒少陵翁。
雨晴後同兄姪遊開元寺一覽亭飲道傅書院·其一
作者：程公許
朝代：宋

勝賞幾爲雨罷休，霽光俄湧屋山頭。
松根烟暖留飛屐，蓼岸波寒緩泝舟。
霧斂長江青眼對，雪消遠岫翠眉浮。
郊原浩蕩春無價，漫索枯腸唱且酬。
雨晴後同兄姪遊開元寺一覽亭飲道傅書院·其二
作者：程公許
朝代：宋

山色撩人共一杯，夜堂淺酌不須催。
醉吟兀兀驚頹玉，睡思齁齁易轉雷。
蠟炬烘殘三寸焰，水流潤浥一爐灰。
西游歸趁桃紅暖，相約清尊陸續開。
雪峰道院
作者：程公許
朝代：宋

琅函真筌何所云，丈人嵯峩五嶽尊。
矞雲晝護耀魄寶，玉繩夜低天市垣。
瓊瑶其上矗千仞，冰雪爲人醒醉魂。
飛鴻沒處杳難辨，飼虎遺跡應猶存。
甘泉使君趣丘壑，薰爐默坐存崑崙。
高齋圖史羅左右，大厦風月相吐吞。
巖泉酒熟芳桂蘂，茶鼎火活蒼松根。
坐邀麻姑來擘脯，祇恐摩詰難亡言。
界天之雪滿窗戶，喚起老仙重與論。
丁寧來者時汛掃，燕寢可避蜂衙喧。
青山高爲宋郎中德之作
作者：程公許
朝代：宋

青山高，六六峰。
瑶鎸嵽嶪千萬仞，斗起西南天半空。
蒸嵐噴薄不得洩，翠屏掩靄深幾重。
不知丹梯委曲到何許，飛樓傑觀縹緲疑神功。
丈人天上足官府，愛此疊嶂高巃嵷。
奏疏白玉京，此山上帝之離宮。
臣請爲帝守宮鑰，檢課列仙功行之異同。
帝憑玉几頷其奏，導以絳節雙青童。
岳靈嶪峩遠奔命，其下瀆鬼趨濛鴻。
丹書校錄曉繼夕，朱衣執侍嚴且恭。
赤明龍漢屈指今幾劫，珠幢羽帔可想不可蹤。
雲璈鏗鍧洞天曉，步虛寥亮閶闔風。
有時山空夜永斗柄出復沒，眩眼千炬煜煜燈吐紅。
嗚呼青山高兮六六峰，丈人宮闕兮遠層穹，飛仙來往兮安得逢。
山中人兮媚幽獨，烜山緒兮雪谿翁。
形癯霄漢舞皓鶴，神茂晴巒森老松。
三生曾侍丈人之左右，出入孔老竺乾之學該以通。
把茅山間二十年，幽棲活計那諱窮。
白雲四壁兮風月窗櫳，玉泉如飴兮柏實可饔。
丈人憫世日混濁，敕遣下山開瞽矇。
被髮鞭麒麟，駕霆呵靈霳。
高岡一鳴衆鳥瘖不吐，修門再入九虎獰以攻。
飄然整我飛霞佩，佳山水處挾冊從。
仙槎尚有樓突兀，蕩漾萬頃風濤中。
酒酣浩歌蘂珠三疊之險韻，出沒蛟蜃悲魚龍。
道逢仇池老仙伯，握手一笑蟇鼻烟溟濛。
混成菴中據梧默數息，明霞閣上彈鋏看飛鴻。
丈人嗔不歸，鸞歌鳳舞瞻聽慵。
我聞至人離世不忘世，肯學山澤之臞塊獨守此虎豹叢。
歐子來自神清洞，樂天故棲蓬海東。
手携天孫雲漢之機杼，下與世俗一洗組纂之拙工。
後先相望幾百年，帝命何獨私與公。
青山之阻烟霞濃，六時滴水聲玲瓏。
猿鶴何知强悽怨，祝公不用思𢥞𢥞。
我願飛章夜扣丈人九仙之寶室，世路荆棘人心蓬。
洗氛滌祲待雨露，驚聵醒醉須笙鏞。
乞公且住千百歲，要使民有司命儒有宗。
色絲不盡今古胸，帝衮何闕須彌縫，笑談變俗爲時雍。
青山青山長好在，洞天氣物何曾改。
歸來瑶簡朝丈人，坐看桑田變滄海。
題丹景山
作者：程公許
朝代：宋

原廟標丹景，神游想岱宗。
寶龕嚴石像，紺殿鎖雲峰。
浪說侵疆復，何當檢玉封。
天門東北望，漠漠曉烟濃。
題信州半月巖
作者：程公許
朝代：宋

巖際半輪月，神工幻怪奇。
本來無顯晦，何自有盈虧。
嵐霧凝蟾彩，藤蘿影桂枝。
能令萬里客，爲爾憶峨眉。
題卷子會
作者：程公許
朝代：宋

龍飛景運詔賓興，將相之階自此升。
毛穎銛鋒須快戰，楮生衷甲作先登。
精思可使文加點，抄寫能令價倍增。
努力殺青男子事，功名未盡剡溪藤。
題夾江馮臨父玉山莊圖
作者：程公許
朝代：宋

天下最佳處，惟二室三川。
一氣所融結，何地無雲烟。
憶遊古南安，倦憩大觀前。
十洲與三島，渺莽雲水連。
追隨子邵子，飛步山房巔。
醉歸迷夕靄，笑歌呼渡船。
至今詩篋中，秀色餘芳鮮。
永願借一壑，抱耒耕石田。
不學谷口隠，姓名京師傳。
邂逅大馮君，爲我開愁邊。
烟霞粲畫本，風月起筆椽。
上有玉山莊，遥挹峩峰妍。
士爲聲利役，何如擁腫全。
脫粟幸可飽，苦茶宜活煎。
畫計不用決，與山終薄緣。
三間苟完矣，萬松想蒼然。
羊腸摧君輈，問君歸何年。
早逐山房翁，江郊掉吟鞭。
往來成二老，日醉壺中天。
對峙五言城，寫之七絲絃。
勿遣俗士駕，汙我青苔錢。
題宋器之烟波圖
作者：程公許
朝代：宋

萬頃烟波一釣翁，玄真心事偶相同。
平生我亦輕軒冕，分取苕溪半席風。
題射洪顯惠廟
作者：程公許
朝代：宋

靈皇夙嗜祗江山，卜宅烟霞縹緲間。
带水浄涵青黤黮，畫屏中嵌玉孱顔。
耽耽洞府自宮闕，裊裊天風來佩環。
一炷爐烟通肸蠁，願開晴景遍人間。
題巴東縣秋風亭
作者：程公許
朝代：宋

萬山寂寂巴東縣，千古堂堂寇長官。
野水可無詩問訊，秋風長對淚汍瀾。
著樓無地儘渠詫，折箠立功非我難。
君看公安一梢竹，向來許國寸心丹。
題會慶建福宮長歌
作者：程公許
朝代：宋

赤城峩峩五嶽尊，帝命作鎮西南坤。
崇岡遠自太白分，旁騫三峩下荆門。
黛面負扆如帝宸，羣峰翼趨候臨軒。
眈眈千柱樓雲根，黍禾之福此駿奔。
叢霄其上爲崑崙，上帝宮闕森五雲。
統御三界庀列真，精廬福地周八垠。
稽首丈人希夷君，鼎峙潜廬猶弟昆。
仙班峻極何司存，事嚴跡秘誰得聞。
我亦三生師玄元，失脚世網如籠樊。
雨淚懺洗一炷熏，琅函蘂笈披靈文。
龍蹻無路尋軒轅，洪崖何處避俗喧。
上皇羅家插青旻，麻姑公遠相爲鄰。
欲往從之躡飈輪，凡骨未蛻空逡巡。
白雲英爽恐未泯，似聞樵叟猶花坪。
高尚無爲默不言，遺世獨立非不仁。
世自迫隘汙我清，一杯聊共雲端論。
松風忽作天籟鳴，浮雲富貴何足云。
度世可不保此身，寸田荆棘當鋤耘。
鬰儀結璘時吐吞，不願泛海尋蓬瀛。
不願駕鶴朝玉京，只願餐霞餌黄精。
閉息默坐持洞經，長與玉皇爲外臣。
題枕带雙流閣
作者：程公許
朝代：宋

層樓架蒲牢，其下表奇觀。
江連內外流，山列遠近案。
烽火日平安，烟霞奉娛翫。
蔽芾南國棠，挺特九秋幹。
題江東陳氏江亭
作者：程公許
朝代：宋

漁艇閒撐過水東，亂雲含雨晚溟濛。
絕憐郊墅依林壑，更拓軒窗貯竹風。
剩與烟波開靄杳，却須菑翳略疎通。
閒居可忍虛吟嘯，載酒來時社友同。
題秋芳菊蝶圖
作者：程公許
朝代：宋

故山歲歲霜秋杪，手折黄花岸接䍦。
粉蝶笑窺人老大，玉蛆撩動句新奇。
雨荒靖節醉吟處，風亂韓憑飛舞時。
卧展新圖續歸夢，晚香有味我同誰。
題總持寺
作者：程公許
朝代：宋

息臺山上最高峰，異事相傳管氏童。
檀幣昔嫌三窟擅，齋盂今喜十方同。
中宵急灑竹間雨，萬壑俄喧松下風。
欲記徽絃寫心事，賞音喚起石林翁。
題羅江雲蓋寺二首·其一
作者：程公許
朝代：宋

雲蓋山前往返頻，過門不入愧山靈。
晚烟莽蒼亂流去，夜雨淋浪欹枕聽。
遍索寺碑尋往話，但餘轍跡護禪扃。
老權有句堪呈佛，誰爲援毫刻翠屏。
題羅江雲蓋寺二首·其二
作者：程公許
朝代：宋

處處名山屐齒留，儘忙也合此閒游。
重樓高壓青螺頂，二水橫分白鷺洲。
歲月儘饒僧結足，風烟耐與客消愁。
紅塵岐路重回首，車轂憧憧古益州。
題花十絕句·其一
作者：程公許
朝代：宋

憶昨劉園共一杯，花雖多品未全開。
芳郊是處堪行樂，正用此時特事來。
題花十絕句·其一〇
作者：程公許
朝代：宋

饑腸可忍麥登場，寒索衣裘繭飫桑。
莫爲花殘恨風雨，深恩何以答東皇。
題花十絕句·其七
作者：程公許
朝代：宋

一欄養就數窠花，却辨牙牌定等差。
我自色塵無染着，試將道眼看芳華。
題花十絕句·其三
作者：程公許
朝代：宋

楊花漠漠亂晴空，翠幰箯輿御晚風。
試與徐園評絕品，紫毬曲柄狀元紅。
題花十絕句·其九
作者：程公許
朝代：宋

絡繹筠籃爲我分，古銅雲罍井花溫。
無情風雨連宵惡，數朶窗紗故自存。
題花十絕句·其二
作者：程公許
朝代：宋

穀雨猶賒半月期，禁烟花事已紛披。
吏塵瞇目春餘幾，却被名花喚覓詩。
題花十絕句·其五
作者：程公許
朝代：宋

花城最好穆家亭，一樹雙跗疊彩雲。
似是將雛有先兆，主林神爲瑞斯文。
題花十絕句·其八
作者：程公許
朝代：宋

臙脂樓與瑞雲紅，疊萼重跗剪刻工。
元利滋爲人僞奪，不如傾倒付東風。
題花十絕句·其六
作者：程公許
朝代：宋

簿書投我夢沉迷，有客相携兩日嬉。
餳粥催人歸供節，蔡莊猶恨欠題詩。
題花十絕句·其四
作者：程公許
朝代：宋

何相家庭僅百窠，擁培力厚得春多。
羣妃舞散瑶臺晚，盡醉東皇金叵羅。
題西林寺
作者：程公許
朝代：宋

覿面江干千尺像，一州勝處說西林。
雪濤欲驗青衣漲，步轉雲堂向後尋。
題詩卷
作者：程公許
朝代：宋

嚼雪哦詩格外清，誰令失脚入紅塵。
錦囊二十篇中景，長與西山面目親。
題馬溪寺二首·其一
作者：程公許
朝代：宋

久客愁多雨，清遊喜驟晴。
雲藍猶獨踞，玉嶺忽雙撐。
洞口龍方卧，山腰虎尚獰。
方池竟何在，一水至今清。
題馬溪寺二首·其二
作者：程公許
朝代：宋

先子舊遊此，余時方五齡。
風神見圖像，雲體想儀刑。
衰髮年年白，遥山面面青。
不須論舊事，欲說喚誰聽。
題高廟宸翰
作者：程公許
朝代：宋

古錦囊開兩軸書，宸奎騰采動山墟。
能令使者分王命，想見中興似國初。
九鼎可爲宗社重，萬年誰謂草茅疏。
襲藏何但傳家寶，汗簡他年或作諸。
風雨過南溪
作者：程公許
朝代：宋

小艇泝洄穩，短蓬興寢勞。
斷崖榕倒影，亂石水翻濤。
過雨山如沐，終風晚更饕。
愁須詩自遣，吟罷轉蕭騷。
餞寄菴居士龔彥質
作者：程公許
朝代：宋

煌煌帝王都，列第喧絲竹。
林園競選勝，四匝湖山曲。
誰知南屏下，老叟甘幽獨。
憶從古栝來，紅頰鬢鬢綠。
王侯爭倒屣，交友爲屬目。
引觴百壺倒，授簡千穎禿。
功名良誤人，日月如轉轂。
侵尋四十年，一往不可復。
浮雲玩身世，投老寄僧屋。
堅忍不苟求，趺坐淡無欲。
人生固幻夢，要須有歸宿。
買山豈不念，探囊一捧腹。
舊交上連璧，情未忘伐木。
蘇臺香正凝，寶婺駕已夙。
談笑百金揮，拮据三間足。
何妨山水窟，就訊高燥卜。
行矣不可遲，片帆浪花蹙。
歸來督工師，涓選亟營築。
開軒納雲水，繞檻藝松菊。
身閒心自平，長把黄庭讀。
餞秘書郎劉侯出守龍舒分韻得亭字
作者：程公許
朝代：宋

皖伯疏封有故城，新堂猶寶李翺銘。
三峰秀出塵區外，二水空流戰血腥。
在昔建邦專地勢，祇今誤計寄沙汀。
集鴻底處容棲宿，冠鶡何人稱使令。
輪對適當三館彥，忠純能聳四聰聽。
俄聞命綰邦侯組，應是名題御坐屏。
地有險夷何可擇，事方艱棘不遑寧。
扶持羸憊爲耕叟，收斂奸雄作戰丁。
遺愛重尋朱邑廟，壯圖仍訪呂蒙亭。
可能舊觀珠還浦，試拓新規刃發硎。
少待烽烟清紫塞，却持筆橐侍彤庭。
男兒莫作分携恨，勳業相期汗簡青。
香積寺午齋
作者：程公許
朝代：宋

峻陟龍門路，來參雞骨師。
樓臺春雨霽，魚鼓午齋時。
倦憩僧留話，荒尋僕憚隨。
一筇支野步，且以暮爲期。
馬當山
作者：程公許
朝代：宋

往事空聞傳記誇，石磯依舊鎖晴霾。
定知貝闕通溟極，誰着叢祠倚斷崖。
乞與一帆風借便，應憐萬里客傷懷。
文章有體神知否，霞鶩雖工語類俳。
鴈湖先生揆初在旦某以家藏唐畫熾盛光如來像一軸祝先生壽稽首說偈云
作者：程公許
朝代：宋

十方世界香水海，如微塵數無邊億。
諸佛各以本誓願，遍坐道場作饒益。
稽首兩足熾盛光，具有廣大神通力。
剛風其上羅諸天，日月星宿與梵釋。
手持宮殿充妙供，雨香花雲作嚴飾。
慈悲爲車衆寶聚，載以萬行波羅蜜。
周游三界一彈指，善行何曾有轍迹。
我曾禮足持祕呪，寶繪偶得唐人筆。
素縑一幅幾斷爛，丹青慘澹古顔色。
巍巍趺坐寶蓮臺，冠佩環趨星拱極。
未論畫手入何品，成壞難以有相詰。
龍天守護敢不戒，一會靈山儼如昔。
恭惟鴈湖老尊宿，佛地位人人不識。
偶年與世作依怙，意倦還歸弄泉石。
願持畫本祝修齡，往與浄名分半席。
刀兵之劫遍大地，三界同聚一火宅。
要須開士運悲心，立大津梁拯羣溺。
豈同小乘專利己，塊守空山縛禪寂。
金輪慈光耀今古，願與我公占壽籍。
向來摩頂經授記，堅拂許令親入室。
夜深急雪欲齊腰，不室巖前好消息。
鹽亭登高山廟
作者：程公許
朝代：宋

曉馳光祿坂，暑憩鹽亭縣。
嵯峨山疊雲，窈窕溪橫練。
長憐少陵叟，浪走天涯徧。
耿然憂國心，甘作忍饑面。
世難今略平，軍行余後殿。
憑高慨往哲，欲去有餘戀。
鹿鳴宴貢士
作者：程公許
朝代：宋

蜀莊故里好揚鄰，不盡斯文萬古存。
漢詔十行銜彩鳳，禹門三級躍潛鱗。
傾心射策恩方渥，努力摧堅語忌陳。
一第摘髭容易耳，直須名業任千鈞。
黄香梅
作者：程公許
朝代：宋

緗枝滌露最鮮明，瓊佩歸來带宿酲。
莫向人間强分別，一般品職列三清。
龍洞閣
作者：程公許
朝代：宋

崢嶸罅石蛟潭閟，偪仄懸崖閣棧危。
橫目不虞雙足繭，子長心事未忘奇。
一冬无雪和陆放翁梅诗陆句豪夸余句清苦要自不失梅兄本分家风也
作者：程公许
朝代：宋

清羸怯问黄昏月，呵手寒窗寄幽绝。
一枝幽艷枨触人，花与诗人皆本色。
孤山飞鹤舞空去，诗家何曾绝正脉。
经营惨澹空亡奇，不如倚笔珊瑚格。
滕六冬来偏放惰，暖日暄风浑坼破。
便拟飞章上诉天，怕主林神合连坐。
我昔与梅同谪堕，随分世尘聊赎过。
熏天肉食休问渠，万古清芬首阳饿。
一冬无雪和陆放翁梅诗陆句豪誇余句清苦要自不失梅兄本分家风也
作者：程公许
朝代：宋

清羸怯问黄昏月，呵手寒窗寄幽绝。一枝幽艳枨触人，花与诗人皆本色。孤山飞鹤舞空去，诗家何曾绝正脉。经营惨澹空亡奇，不如倚笔珊瑚格。滕六冬来偏放惰，暖日暄风浑坼破。便拟飞章上诉天，怕主林神合连坐。我昔与梅同谪堕，随分世尘聊赎过。薰天肉食休问渠，万古清芬首阳饿。
七曲和魏校书韵
作者：程公许
朝代：宋

神理之公参造化，简书千古岂虚传。
权衡无意物轻重，水镜何心人丑妍。
天爵一身元不欠，人生万事且随缘。
椒浆跪奠无余祷，拟续离骚愧斐然。
七曲和魏校书韵
作者：程公许
朝代：宋

神理之公参造化，简书千古岂虚传。权衡无意物轻重，水镜何心人丑妍。天爵一身元不欠，人生万事且随缘。椒浆跪奠无馀祷，拟续离骚愧斐然。
三伏中积雨如秋
作者：程公许
朝代：宋

峨眉三日雨，客馆六月秋。幽怀无与娱，攲枕清夜游。炎官失声势，万木皆商讴。一凉德我厚，耿耿何隐忧。忧多白人头，头白可复休。积阴忤正气，潢流冒崇邱。世故莽难期，病根宁易瘳。履霜不知戒，坚冰谅难尤。天运不停机，明当火西流。勿以馀热在，而忘晚岁谋。家贫迫短晷，及时戒衣裘。
三伏中积雨如秋
作者：程公许
朝代：宋

峨眉三日雨，客馆六月秋。
幽怀无与娱，欹枕清夜游。
炎官失声势，万木皆商讴。
一凉德我厚，耿耿何隠忧。
忧多白人头，头白可復休。
积阴忤正气，潢流冒崇邱。
世故莽难期，病根宁易瘳。
履霜不知戒，坚冰谅难尤。
天运不停机，明当火西流。
勿以余热在，而忘晚岁谋。
家贫迫短晷，及时戒衣裘。
三年衔恤绝不吟诗既奉祥祭触绪摧裂偶得古诗三章呈叔逢兄併似彦威侄·其一
作者：程公许
朝代：宋

髧髦联鴈队，娱侍三老人。
清风一家法，欢颜四时春。
转爥二十年，俯仰含悲辛。
聚散泡起灭，了知幻非真。
忽忽如有见，耿耿恨难平。
孝爱自天性，宁与迹俱陈。
三年衔恤绝不吟诗既奉祥祭触绪摧裂偶得古诗三章呈叔逢兄併似彦威侄·其三
作者：程公许
朝代：宋

秋风殷岩壑，万木皆商讴。
棘人有余哀，揽衣良夜遒。
三年辍清吟，寸肠堆百忧。
泪眦日以眵，霜根一何稠。
棣华幸有依，竹林可俱游。
心事期岁晚，庶无坠前修。
三年衔恤绝不吟诗既奉祥祭触绪摧裂偶得古诗三章呈叔逢兄併似彦威侄·其二
作者：程公许
朝代：宋

母慈不逮养，翁健长相依。
重关一回首，及瓜时当归。
平安墨未干，讳问心有疑。
茧足跛菅屦，高堂空繐帏。
罔象不可索，流光倏如驰。
五鼎嗟奚及，一生风树悲。
三年衔恤绝不吟诗既奉祥祭触绪摧裂偶得古诗三章呈叔逢兄并似彦威侄
作者：程公许
朝代：宋

髧髦联雁队，娱侍三老人。清风一家法，欢颜四时春。转烛二十年，俯仰含悲辛。聚散泡起灭，了知幻非真。忽忽如有见，耿耿恨难平。孝爱自天性，宁与迹俱陈。母慈不逮养，翁健长相依。重关一回首，及瓜时当归。平安墨未乾，讳问心有疑。茧足跛菅屦，高堂空穗帏。罔象不可索，流光倏如驰。五鼎嗟奚及，一生风树悲。秋风殷岩壑，万木皆商讴。棘人有馀哀，揽衣良夜遒。三年辍清吟，寸肠堆百忧。泪眦日以眵，霜根一何稠。棣华幸有依，竹林可俱游。心事期岁晚，庶无坠前修。
三年衔恤绝不吟诗既奉祥祭触绪摧裂偶得古诗三章呈叔逢兄并似彦威侄·其一
作者：程公许
朝代：宋

髧髦联雁队，娱侍三老人。清风一家法，欢颜四时春。转烛二十年，俯仰含悲辛。聚散泡起灭，了知幻非真。忽忽如有见，耿耿恨难平。孝爱自天性，宁与迹俱陈。
三年衔恤绝不吟诗既奉祥祭触绪摧裂偶得古诗三章呈叔逢兄并似彦威侄·其三
作者：程公许
朝代：宋

秋风殷岩壑，万木皆商讴。棘人有馀哀，揽衣良夜遒。三年辍清吟，寸肠堆百忧。泪眦日以眵，霜根一何稠。棣华幸有依，竹林可俱游。心事期岁晚，庶无坠前修。
三年衔恤绝不吟诗既奉祥祭触绪摧裂偶得古诗三章呈叔逢兄并似彦威侄·其二
作者：程公许
朝代：宋

母慈不逮养，翁健长相依。重关一回首，及瓜时当归。平安墨未乾，讳问心有疑。茧足跛菅屦，高堂空穗帏。罔象不可索，流光倏如驰。五鼎嗟奚及，一生风树悲。
三年衔恤绝不吟诗既奉祥祭触绪摧裂偶得古诗三章呈叔逢兄并似彦威侄·其二
作者：程公许
朝代：宋
体裁：古风

母慈不逮养，翁健长相依。重关一回首，及瓜时当归。平安墨未乾，讳问心有疑。茧足跛菅屦，高堂空繐帏。罔象不可索，流光倏如驰。五鼎嗟奚及，一生风树悲。
三江晓渡
作者：程公许
朝代：宋
体裁：五言律诗

唤渡三江岸，停车两眼明。烟涵秋日澹，露洗晓寒轻。山色晴逾爽，波流怒未平。诗翁旧游处，有句不堪呈。
三湖
作者：程公许
朝代：宋
体裁：七言绝句

官柳三千詑蜀州，天涯流浪得重游。苦无东阁梅花句，小为西湖竹色留。
三溪阴雨青山一峰穹秀可爱
作者：程公许
朝代：宋
体裁：七言绝句

山色溪流共蔚蓝，此中有句为谁参。老蛟喷雾舒还敛，依旧搀空碧玉簪。
三衢道士郑自得即天庆寮舍种梅疏池为小亭扁曰横清有诏住南岳道观復以此扁其亭解官事言归袖诗相访为次韵
作者：程公许
朝代：宋
体裁：七言律诗

高人久已悟空花，养就丹田日月华。方丈有谁来晤语，横枝相对虑无邪。云开衡岳重回首，雪满柯山迟到家。乞得归閒来叩户，摘将青子荐流霞。
三高亭二首
作者：程公许
朝代：宋

一棹松江朔雪饕，椒浆曾此酹三高。远游借与薰风便，伟观还如昔日遭。唤起玉龙嘘雾雨，饶教綵蜺战云涛。平生最爱登高赋，盍为丰碑续拟骚。水仙要我小迟留，探借五湖风雨秋。三万顷波融一鉴，八千里客只孤舟。望迷渔荻荒寒境，思挟琴高汗漫游。模写自知才未称，天随有集更精搜。
三高亭二首·其一
作者：程公许
朝代：宋

一棹松江朔雪饕，椒浆曾此酹三高。
远游借与熏风便，伟观还如昔日遭。
唤起玉龙嘘雾雨，饶教綵蜺战云涛。
平生最爱登高赋，盍为丰碑续拟骚。
三高亭二首·其一
作者：程公许
朝代：宋

一棹松江朔雪饕，椒浆曾此酹三高。远游借与薰风便，伟观还如昔日遭。唤起玉龙嘘雾雨，饶教綵蜺战云涛。平生最爱登高赋，盍为丰碑续拟骚。
三高亭二首·其二
作者：程公许
朝代：宋

水仙要我小迟留，探借五湖风雨秋。三万顷波融一鉴，八千里客只孤舟。望迷渔荻荒寒境，思挟琴高汗漫游。模写自知才未称，天随有集更精搜。
三高亭二首·其二
作者：程公许
朝代：宋

水仙要我小迟留，探借五湖风雨秋。
三万顷波融一鑑，八千里客只孤舟。
望迷渔荻荒寒境，思挟琴高汗漫游。
模写自知才未称，天随有集更精搜。
上元即事四首
作者：程公许
朝代：宋

放灯时节快晴天，红杏梢头璧月圆。物色似嫌人意懒，故撩吟思着风烟。昭觉芙蕖万炬红，马蹄无处避香风。胜游似梦难重省，最忆琼酥点缀工。懒慢无才可热官，良辰何以博亲欢。翻思田舍朋簪盍，浊酒青灯语夜阑。不用长檠换短檠，一窗图史任纵横。定知太乙青藜杖，合向书边分外明。
上元即事四首·其一
作者：程公许
朝代：宋
体裁：七言绝句

放灯时节快晴天，红杏梢头璧月圆。物色似嫌人意懒，故撩吟思着风烟。
上元即事四首·其三
作者：程公许
朝代：宋
体裁：七言绝句

懒慢无才可热官，良辰何以博亲欢。翻思田舍朋簪盍，浊酒青灯语夜阑。
上元即事四首·其二
作者：程公许
朝代：宋
体裁：七言绝句

昭觉芙蕖万炬红，马蹄无处避香风。胜游似梦难重省，最忆琼酥点缀工。
上元即事四首·其四
作者：程公许
朝代：宋
体裁：七言绝句

不用长檠换短檠，一窗图史任纵横。定知太乙青藜杖，合向书边分外明。
上后乐刘先生左史十首用襄阳诗两句行藏坚晚节进退法先民为韵
作者：程公许
朝代：宋

永平昔全盛，旧学尊五更。惜哉趋舍缪，眩眼车服荣。恭惟自孔氏，时止亦时行。心泰无不足，外内谁重轻。峨豸凛霜简，立螭迫荷囊。从渠众醉酣，我自深林芳。岁晚发雪白，德称腰鞓黄。世无香山老，谁与论行藏。前溪文纬国，东溪学草玄。补处自天授，绝韦待谁编。渊源后溪水，脉络千载传。兹事端不朽，松石同其坚。厚德最耐看，士当论志远。沄沄物归根，混混泉有本。眼明长庚晓，心知岁华晚。后生须矩矱，所愿加餐饭。鹿门忆庞公，栗里怀靖节。我尝评斯人，用则同稷契。空谷倚逍遥，风尘俱骚屑。明发耿不寐，长歌弥激烈。事往置勿言，积厚报岂吝。毫眉两山尊，照眼双璧润。衮衮生公侯，世佩斯文印。譬之水盈科，吾方见其进。楚都初拜公，里门跪承诲。一言忽唤醒，顿首汗浃背。志远苦力短，寸进而尺退。大书揭斋颜，朝夕警不逮。月冷塞垣刁，尘暗西风箑。所思天一方，飘飘管宁帢。我欲往从之，问以安乐法。云深波浩荡，定自鸥鸟狎。千载嗣韩统，斯文谅关天。字衮失所归，何以革其先。陟屺有遗恨，琢石图方镌。百拜涕绠縻，万一彤史传。负米困风尘，腼颜白头亲。叹息执戈苦，走也犹幸民。依依孔墙梦，拍拍芹水春。安得万里风，驾予往问津。
上后乐刘先生左史十首用襄阳诗两句行藏坚晚节进退法先民为韵·其一
作者：程公许
朝代：宋
体裁：古风

永平昔全盛，旧学尊五更。惜哉趋舍缪，眩眼车服荣。恭惟自孔氏，时止亦时行。心泰无不足，外内谁重轻。
上后乐刘先生左史十首用襄阳诗两句行藏坚晚节进退法先民为韵·其七
作者：程公许
朝代：宋
体裁：古风

楚都初拜公，里门跪承诲。一言忽唤醒，顿首汗浃背。志远苦力短，寸进而尺退。大书揭斋颜，朝夕警不逮。
上后乐刘先生左史十首用襄阳诗两句行藏坚晚节进退法先民为韵·其三
作者：程公许
朝代：宋
体裁：古风

前溪文纬国，东溪学草玄。补处自天授，绝韦待谁编。渊源后溪水，脉络千载传。兹事端不朽，松石同其坚。
上后乐刘先生左史十首用襄阳诗两句行藏坚晚节进退法先民为韵·其九
作者：程公许
朝代：宋
体裁：古风

千载嗣韩统，斯文谅关天。字衮失所归，何以革其先。陟屺有遗恨，琢石图方镌。百拜涕绠縻，万一彤史传。
上后乐刘先生左史十首用襄阳诗两句行藏坚晚节进退法先民为韵·其二
作者：程公许
朝代：宋

峨豸凛霜简，立螭迫荷囊。从渠众醉酣，我自深林芳。岁晚发雪白，德称腰鞓黄。世无香山老，谁与论行藏。
上后乐刘先生左史十首用襄阳诗两句行藏坚晚节进退法先民为韵·其二
作者：程公许
朝代：宋

峩豸凛霜简，立螭迫荷囊。
从渠众醉酣，我自深林芳。
岁晚髮雪白，德称腰鞓黄。
世无香山老，谁与论行藏。
上后乐刘先生左史十首用襄阳诗两句行藏坚晚节进退法先民为韵·其五
作者：程公许
朝代：宋
体裁：古风

鹿门忆庞公，栗里怀靖节。我尝评斯人，用则同稷契。空谷倚逍遥，风尘俱骚屑。明发耿不寐，长歌弥激烈。
上后乐刘先生左史十首用襄阳诗两句行藏坚晚节进退法先民为韵·其八
作者：程公许
朝代：宋
体裁：古风

月冷塞垣刁，尘暗西风箑。所思天一方，飘飘管宁帢。我欲往从之，问以安乐法。云深波浩荡，定自鸥鸟狎。
上后乐刘先生左史十首用襄阳诗两句行藏坚晚节进退法先民为韵·其六
作者：程公许
朝代：宋

事往置勿言，积厚报岂吝。毫眉两山尊，照眼双璧润。衮衮生公侯，世佩斯文印。譬之水盈科，吾方见其进。
上后乐刘先生左史十首用襄阳诗两句行藏坚晚节进退法先民为韵·其六
作者：程公许
朝代：宋

事往置勿言，积厚报岂恡。
毫眉两山尊，照眼双璧润。
衮衮生公侯，世佩斯文印。
譬之水盈科，吾方见其进。
上后乐刘先生左史十首用襄阳诗两句行藏坚晚节进退法先民为韵·其十
作者：程公许
朝代：宋
体裁：古风

负米困风尘，腼颜白头亲。叹息执戈苦，走也犹幸民。依依孔墙梦，拍拍芹水春。安得万里风，驾予往问津。
上后乐刘先生左史十首用襄阳诗两句行藏坚晚节进退法先民为韵·其四
作者：程公许
朝代：宋

厚德最耐看，士当论志远。
沄沄物归根，混混泉有本。
眼明长庚晓，心知岁华晚。
后生须榘矱，所愿加餐饭。
上后乐刘先生左史十首用襄阳诗两句行藏坚晚节进退法先民为韵·其四
作者：程公许
朝代：宋

厚德最耐看，士当论志远。沄沄物归根，混混泉有本。眼明长庚晓，心知岁华晚。后生须矩矱，所愿加餐饭。
上后溪刘阁学
作者：程公许
朝代：宋

如来藏有大经卷，无古无今无成坏。
卷之可纳一毫端，舒之弥纶于法界。
众生与佛同受持，谓有定法便虚假。
祇园食饱洗钵坐，何曾有意一场话。
空生强起凿太虚，立字安名为般若。
三十二相不可着，况有卵胎并湿化。
要知人与法俱空，何须到岸筏方舍。
双林大士更周遮，来对萧翁閒拍报。
至今唱颂四十九，同此经传四天下。
稽首后溪老尊宿，第一义谛最深解。
以宿誓愿悲济心，具坚固力清浄戒。
父子孙曾一道场，良窳精粗大炉冶。
綵衣堂上春融融，后先十日𣂏寿斝。
耆龄天为开九袠，后学心知宗大雅。
吾亲千里意勤劬，授我轴书字端楷。
金银绚烂满云蓝，是不诳语真语者。
鬼神秘护知几年，持以寿翁翁勿诧。
愿翁觉性日圆明，愿翁眉寿备纯嘏。
如金刚体不可坏，以大方便福朝野。
亦愿吾亲寿似翁，岁岁持觞拜堂下。
上后溪刘阁学
作者：程公许
朝代：宋

如来藏有大经卷，无古无今无成坏。卷之可纳一毫端，舒之弥纶于法界。众生与佛同受持，谓有定法便虚假。祇园食饱洗钵坐，何曾有意一场话。空生强起凿太虚，立字安名为般若。三十二相不可著，况有卵胎并湿化。要知人与法俱空，何须到岸筏方舍。双林大士更周遮，来对萧翁閒拍报。至今唱颂四十九，同此经传四天下。稽首后溪老尊宿，第一义谛最深解。以宿誓愿悲济心，具坚固力清净戒。父子孙曾一道场，良窳精粗大炉冶。綵衣堂上春融融，后先十日？寿斝。耆龄天为开九帙，后学心知宗大雅。吾亲千里意勤劬，授我轴书字端楷。金银绚烂满云蓝，是不诳语真语者。鬼神秘护知几年，持以寿翁翁勿诧。愿翁觉性日圆明，愿翁眉寿备纯嘏。如金刚体不可坏，以大方便福朝野。亦愿吾亲寿似翁，岁岁持觞拜堂下。
上后溪刘阁学
作者：程公许
朝代：宋
体裁：古风

如来藏有大经卷，无古无今无成坏。卷之可纳一毫端，舒之弥纶于法界。众生与佛同受持，谓有定法便虚假。祇园食饱洗钵坐，何曾有意一场话。空生强起凿太虚，立字安名为般若。三十二相不可著，况有卵胎并湿化。要知人与法俱空，何须到岸筏方舍。双林大士更周遮，来对萧翁閒拍报。至今唱颂四十九，同此经传四天下。稽首后溪老尊宿，第一义谛最深解。以宿誓愿悲济心，具坚固力清净戒。父子孙曾一道场，良窳精粗大炉冶。綵衣堂上春融融，后先十日�寿斝。耆龄天为开九帙，后学心知宗大雅。吾亲千里意勤劬，授我轴书字端楷。金银绚烂满云蓝，是不诳语真语者。鬼神秘护知几年，持以寿翁翁勿诧。愿翁觉性日圆明，愿翁眉寿备纯嘏。如金刚体不可坏，以大方便福朝野。亦愿吾亲寿似翁，岁岁持觞拜堂下。
上宪使张郎中寿借西山集中甲申秋所赋雨荷诗韵
作者：程公许
朝代：宋

荣途惊一世，志士独苦心。
君看曲江公，中宵梁父吟。
岂无平反笑，可使贯索沉。
独醒睨众醉，枉尺那直寻。
世事本前期，朱明多盛阴。
气运有伸屈，扶持要贤能。
金瓯一掷误，天步深渊临。
琼圃撷众芳，愿以遗美人。
绣斧岷雪外，阊阖云海深。
请弹熏风絃，再拜寿斝斟。
功名傥来耳，一念君与亲。
上宪使张郎中寿借西山集中甲申秋所赋雨荷诗韵
作者：程公许
朝代：宋

荣途惊一世，志士独苦心。君看曲江公，中宵梁父吟。岂无平反笑，可使贯索沉。独醒睨众醉，枉尺那直寻。世事本前期，朱明多盛阴。气运有伸屈，扶持要贤能。金瓯一掷误，天步深渊临。琼圃撷众芳，愿以遗美人。绣斧岷雪外，阊阖云海深。请弹薰风弦，再拜寿斝斟。功名傥来耳，一念君与亲。
上曹宪使五十韵
作者：程公许
朝代：宋

骥不称其力，文当与德兼。
褊能多悻悻，小器或惉惉。
行世吾谁与，窥公意自厌。
秉心温以恪，植操静而廉。
信矣天资媺，加之学力渐。
岩岩疑壁立，滟滟乃渊潜。
李杜波澜阔，黄陈律令严。
铿鈜谐律吕，璀璨溢缃缣。
振采贤关闢，疏荣物议佥。
董帷终日下，戴席几重添。
江汉荆之望，龟蒙鲁所瞻。
鹢飞俄引却，蝶梦一何恬。
万里纡朱绂，孤峰对白盐。
清吟凭月槛，长啸倚风檐。
偶过伊川洞，高褰刺史襜。
简宽疏讼缿，恻怛到穷阎。
治行流江海，除书降陛廉。
六条颁属部，五听察苍黔。
紫塞尘方暗，红巾党未歼。
人情弥震汹，邻境倍危阽。
所恃福星照，能令妖焰熸。
民皆欣抃手，公亦笑掀髯。
凤綍搜才切，骊珠信手拈。
春雷掀旧蛰，秋月吐新蟾。
平似衡加石，明如镜出奁。
荐贤应受赏，端策不须占。
世路吁犹梗，宸衷祇自惔。
飞书星较速，多垒日相觇。
曀雾中原惨，何时圣化霑。
庙谋须谨密，人意恶猜嫌。
裘葛如无定，膏肓岂易砭。
内须和鼎铉，外亦倚珠钤。
顷者益谋帅，胡然心执谦。
有才空置散，蓄愤可能忺。
人物何其眇，公朝忌者憸。
几曾明察察，竞作息奄奄。
我自刍荛侣，情酣笋蕨甜。
辍耕怜觳觫，贪饵强喁噞。
昔恋龟头缩，今愁马口箝。
何阶羣玉府，入手万牙籤。
憔悴投林翼，蹒跚上竹鮎。
自窥谈屑璨，屡诧笔锋铦。
愧甚享金帚，惭如倚玉蒹。
素怀长北阙，流景恐西崦。
天久思平治，公当赞景炎。
入应扶紫极，出则拥朱綅。
谋必先康济，才宜拔滞淹。
岂闻春发育，而间物洪纤。
执御心无斁，题诗笔欠尖。
清波一引手，浊水脱胶粘。
上曹宪使五十韵
作者：程公许
朝代：宋

骥不称其力，文当与德兼。褊能多悻悻，小器或惉惉。行世吾谁与，窥公意自厌。秉心温以恪，植操静而廉。信矣天资美，加之学力渐。岩岩疑壁立，滟滟乃渊潜。李杜波澜阔，黄陈律令严。铿鈜谐律吕，璀璨溢缃缣。振采贤关辟，疏荣物议佥。董帷终日下，戴席几重添。江汉荆之望，龟蒙鲁所瞻。鹢飞俄引却，蝶梦一何恬。万里纡朱绂，孤峰对白盐。清吟凭月槛，长啸倚风檐。偶过伊川洞，高褰刺史襜。简宽疏讼缿，恻怛到穷阎。治行流江海，除书降陛廉。六条颁属部，五听察苍黔。紫塞尘方暗，红巾党未歼。人情弥震汹，邻境倍危阽。所恃福星照，能令妖焰熸。民皆欣抃手，公亦笑掀髯。凤綍搜才切，骊珠信手拈。春雷掀旧蛰，秋月吐新蟾。平似衡加石，明如镜出奁。荐贤应受赏，端策不须占。世路吁犹梗，宸衷祇自惔。飞书星较速，多垒日相觇。曀雾中原惨，何时圣化沾。庙谋须谨密，人意恶猜嫌。裘葛如无定，膏肓岂易砭。内须和鼎铉，外亦倚珠钤。顷者益谋帅，胡然心执谦。有才空置散，蓄愤可能忺。人物何其眇，公朝忌者憸。几曾明察察，竞作息奄奄。我自刍荛侣，情酣笋蕨甜。辍耕怜觳觫，贪饵强喁噞。昔恋龟头缩，今愁马口钳。何阶群玉府，入手万牙签。憔悴投林翼，蹒跚上竹鲇。自窥谈屑璨，屡诧笔锋铦。愧甚享金帚，惭如倚玉蒹。素怀长北阙，流景恐西崦。天久思平治，公当赞景炎。入应扶紫极，出则拥朱綅。谋必先康济，才宜拔滞淹。岂闻春发育，而间物洪纤。执御心无斁，题诗笔欠尖。清波一引手，浊水脱胶粘。
上朝天坡
作者：程公许
朝代：宋

旧游幕府无余俸，载得云根几片归。
爱此嵚嵜苍玉质，剩判莎屩滑烟飞。
上朝天坡
作者：程公许
朝代：宋

旧游幕府无馀俸，载得云根几片归。爱此嵚嵜苍玉质，剩判莎屩滑烟飞。
上泸州杨尚书四十韵
作者：程公许
朝代：宋

清瑩玻璃水，巉岩石笋峰。孕才供世用，有道致时雍。阀阅宋清节，源流唐靖恭。异时先太史，司匦事光宗。忠愤排黄闼，忧危溢皂封。扶颠重立极，涉笔但司农。馀地勤菑穫，连城荐璧琮。羽毛参薛凤，头角半荀龙。赫奕誇分鼎，铿鍧响大镛。云霄才直上，时运快遭逢。袖馥麋丸赐，芸翻蠹简重。亨衢无龃龉，按辔独从容。监寺虽平进，班行叹乏供。赐茶经幄暝，濡笔殿坳彤。晓陛荷囊拥，春墀革履跫。时来如邂逅，虑远妙弥缝。霖雨睿思渴，云山归兴浓。入辞亲黼座，宣劝滟金钟。可使安耕稼，无劳访枸筇。锦衣华故里，茸纛拂遐冲。龙驾攀无及，乌号涕莫从。嗣皇初访落，达孝极思庸。故老尤纡眷，庭臣孰比踪。威名震滇僰，治体嗣黄龚。白羽閒春燕，黄埃敛夕烽。官刑惩纵暴，民气化醇醲。北定风檐敞，西来雪浪舂。凭栏聊放目，忧国若为悰。褒诏烦因任，真祠未许慵。定知频侧席，胡不趣追锋。念昔联瓜葛，游谈及菲葑。驽骀劳剪拂，矿质费陶镕。冰谷窘寒冻，石田加蕴爞。摄斋时缓缓，衔感志忪忪。世论方胶柱，人情谨护痈。迟公归燮理，为国扫蒙茸。溯日孤忠炯，飞霜两鬓松。欲酬青玉案，何有色丝胸。自笑疏顽甚，犹须砭剂攻。兔丝虽小草，千丈托长松。
上泸州杨尚书四十韵
作者：程公许
朝代：宋

清莹玻璃水，巉岩石笋峰。
孕才供世用，有道致时雍。
阀阅宋清节，源流唐靖恭。
异时先太史，司匦事光宗。
忠愤排黄闼，忧危溢皁封。
扶颠重立极，涉笔但司农。
余地勤菑穫，连城荐璧琮。
羽毛参薛凤，头角半荀龙。
赫奕夸分鼎，铿鍧响大镛。
云霄才直上，时运快遭逢。
袖馥麋丸赐，芸翻蠹简重。
亨衢无龃龉，按辔独从容。
监寺虽平进，班行叹乏供。
赐茶经幄暝，濡笔殿坳彤。
晓陛荷囊拥，春墀革履跫。
时来如邂逅，虑远妙弥缝。
霖雨睿思渴，云山归兴浓。
入辞亲黼座，宣劝滟金钟。
可使安耕稼，无劳访枸筇。
锦衣华故里，茸纛拂遐衝。
龙驾攀无及，乌号涕莫从。
嗣皇初访落，达孝极思庸。
故老尤纡眷，庭臣孰比踪。
威名震滇僰，治体嗣黄龚。
白羽閒春燕，黄埃敛夕烽。
官刑惩纵暴，民气化醇醲。
北定风檐敞，西来雪浪舂。
凭栏聊放目，忧国若为悰。
褒诏烦因任，真祠未许慵。
定知频侧席，胡不趣追锋。
念昔联瓜葛，游谈及菲葑。
驽骀劳剪拂，矿质费陶镕。
冰谷窘寒冻，石田加藴爞。
摄斋时缓缓，衔感志忪忪。
世论方胶柱，人情谨护痈。
迟公归燮理，为国扫蒙茸。
遡日孤忠炯，飞霜两鬓松。
欲酬青玉案，何有色丝胸。
自笑疎顽甚，犹须砭剂攻。
兔丝虽小草，千丈託长松。
上泸州杨尚书四十韵
作者：程公许
朝代：宋
体裁：五言排律

清莹玻璃水，巉岩石笋峰。孕才供世用，有道致时雍。阀阅宋清节，源流唐靖恭。异时先太史，司匦事光宗。忠愤排黄闼，忧危溢皂封。扶颠重立极，涉笔但司农。馀地勤菑穫，连城荐璧琮。羽毛参薛凤，头角半荀龙。赫奕誇分鼎，铿鍧响大镛。云霄才直上，时运快遭逢。袖馥麋丸赐，芸翻蠹简重。亨衢无龃龉，按辔独从容。监寺虽平进，班行叹乏供。赐茶经幄暝，濡笔殿坳彤。晓陛荷囊拥，春墀革履跫。时来如邂逅，虑远妙弥缝。霖雨睿思渴，云山归兴浓。入辞亲黼座，宣劝滟金钟。可使安耕稼，无劳访枸筇。锦衣华故里，茸纛拂遐冲。龙驾攀无及，乌号涕莫从。嗣皇初访落，达孝极思庸。故老尤纡眷，庭臣孰比踪。威名震滇僰，治体嗣黄龚。白羽閒春燕，黄埃敛夕烽。官刑惩纵暴，民气化醇醲。北定风檐敞，西来雪浪舂。凭栏聊放目，忧国若为悰。褒诏烦因任，真祠未许慵。定知频侧席，胡不趣追锋。念昔联瓜葛，游谈及菲葑。驽骀劳剪拂，矿质费陶镕。冰谷窘寒冻，石田加蕴爞。摄斋时缓缓，衔感志忪忪。世论方胶柱，人情谨护痈。迟公归燮理，为国扫蒙茸。溯日孤忠炯，飞霜两鬓松。欲酬青玉案，何有色丝胸。自笑疏顽甚，犹须砭剂攻。兔丝虽小草，千丈托长松。
上游参预寿二首
作者：程公许
朝代：宋

并生覆载间，肖翘无小大。阴阳所发舒，荣瘁各变态。若为寿命独，厥有松柏桧。郁郁被涧阿，童童状车盖。神明扶正直，霜雪表坚耐。岂不愿拥肿，而使匠石爱。大厦须柱撑，宁免万牛载。一柱屹擎天，群生此依赖。尚念楹桷材，无可柞棫拔。风雨任震凌，安宅遍宇内。河流贯陕虢，底柱自中立。江水迸瞿唐，滟滪制其溢。岂此一拳多，云根閟奇质。桧柏相因依，烟霞老山泽。閟世纵坚久，于人果奚益。涨洪弥八埏，睨视如己溺。岩岩国嵩岱，万仞峙铁壁。只手障狂澜，九鼎奠磐石。我自不动心，深根而宁极。还归金泉山，采药鍊金液。
上游参预寿二首·其一
作者：程公许
朝代：宋

并生覆载间，肖翘无小大。阴阳所发舒，荣瘁各变态。若为寿命独，厥有松柏桧。郁郁被涧阿，童童状车盖。神明扶正直，霜雪表坚耐。岂不愿拥肿，而使匠石爱。大厦须柱撑，宁免万牛载。一柱屹擎天，群生此依赖。尚念楹桷材，无可柞棫拔。风雨任震凌，安宅遍宇内。
上游参预寿二首·其一
作者：程公许
朝代：宋

并生覆载间，肖翘无小大。
阴阳所发舒，荣瘁各变态。
若为寿命独，厥有松柏桧。
鬰鬰被涧阿，童童状车盖。
神明扶正直，霜雪表坚耐。
岂不愿拥肿，而使匠石爱。
大厦须柱撑，宁免万牛载。
一柱屹擎天，羣生此依頼。
尚念楹桷材，无可柞棫拔。
风雨任震凌，安宅遍宇内。
上游参预寿二首·其二
作者：程公许
朝代：宋

河流贯陕虢，底柱自中立。江水迸瞿唐，滟滪制其溢。岂此一拳多，云根閟奇质。桧柏相因依，烟霞老山泽。閟世纵坚久，于人果奚益。涨洪弥八埏，睨视如己溺。岩岩国嵩岱，万仞峙铁壁。只手障狂澜，九鼎奠磐石。我自不动心，深根而宁极。还归金泉山，采药鍊金液。
上游参预寿二首·其二
作者：程公许
朝代：宋

河流贯陕虢，底柱自中立。
江水迸瞿唐，滟滪制其溢。
岂此一拳多，云根閟奇质。
桧柏相因依，烟霞老山泽。
閟世纵坚久，于人果奚益。
涨洪弥八埏，睨视如己溺。
岩岩国嵩岱，万仞峙铁壁。
隻手障狂澜，九鼎奠盘石。
我自不动心，深根而宁极。
还归金泉山，采药炼金液。
上茶使邹监丞秘阁
作者：程公许
朝代：宋

年时触热曳长裾，重拜刘公一纸书。驽驷何堪蒙锦绣，木瓜无复报琼琚。还因持檄亲犀节，恐趁追锋侍玉除。九万扶摇鹏运阔，可能倦翮借吹嘘。
上茶使邹监丞秘阁
作者：程公许
朝代：宋

年时触热曳长裾，重拜刘公一纸书。
驽驷何堪蒙锦绣，木瓜无復报琼琚。
还因持檄亲犀节，恐趁追锋侍玉除。
九万扶摇鹏运阔，可能倦翮借吹嘘。
上茶使邹郎中孟卿
作者：程公许
朝代：宋

四海一道乡，千古有生意。元宗得君侯，风流是以似。窅然天机深，宁以物欲累。丈夫要如此，步步皆实地。政术自学术，本来同一机。后生溺华采，用世理或违。恭惟自孔氏，六籍探指归。心清事自简，吏瘠民则肥。忍话去年事，令我胆欲碎。公独于此时，砥柱众流汇。事难见君子，尔曹费车载。海山危风涛，当有巨鳌戴。节传拥玉帐，天遣西南来。怦怦朱丝绳，皎皎明镜台。稂莠亟芟夷，本根费栽培。度外广物色，世岂真乏才。广文官独冷，博士冗不治。况此侯国泮，赘哉童子师。萧散非郑老，文章惭退之。可能冰雪地，一借春风吹。
上茶使邹郎中孟卿·其一
作者：程公许
朝代：宋
体裁：古风

四海一道乡，千古有生意。元宗得君侯，风流是以似。窅然天机深，宁以物欲累。丈夫要如此，步步皆实地。
上茶使邹郎中孟卿·其三
作者：程公许
朝代：宋
体裁：古风

忍话去年事，令我胆欲碎。公独于此时，砥柱众流汇。事难见君子，尔曹费车载。海山危风涛，当有巨鳌戴。
上茶使邹郎中孟卿·其二
作者：程公许
朝代：宋
体裁：古风

政术自学术，本来同一机。后生溺华采，用世理或违。恭惟自孔氏，六籍探指归。心清事自简，吏瘠民则肥。